Cookie-en politika | CIC energiGUNE\nCIC energiGUNEk cookie-en erabileraren berri ematen du bere webgunean: www.cicenergigune.com\nCookie-ak web orrien bidez ekipoan deskarga daitezkeen fitxategiak dira. Hauek, funtsezko zeregina dute informazioaren gizarteko zerbitzu ugari emateko. Besteak beste, web orri bati erabiltzaile baten edo haren ekipoaren nabigazio-ohiturei buruzko informazioa gordetzeko eta berreskuratzeko aukera ematen diote, eta, lortutako informazioaren arabera, erabiltzailea ezagutzeko eta eskainitako zerbitzua hobetzeko erabil daitezke.\nCookieak bidaltzeko eta lortutako datuak tratatzeko domeinua kudeatzen duen erakundearen arabera, bi mota bereiz daitezke:\nCookie propioak: editoreak berak kudeatutako ekipo edo domeinu batetik erabiltzailearen terminal-ekipamendura bidaltzen direnak eta erabiltzaileak eskatutako zerbitzua ematen dutenak.\nHirugarrenen cookieak: editoreak kudeatzen ez duen ekipo edo domeinu batetik erabiltzailearen terminal-ekipamendura bidaltzen direnak, cookien bidez lortutako datuak tratatzen dituen beste erakunde batek baizik.\nCookieak editoreak berak kudeatutako ekipo edo domeinu batetik instalatzen badira, baina horien bidez jasotzen den informazioa hirugarren batek kudeatzen badu, ezin dira berezko cookietzat hartu.\nBigarren sailkapen bat ere badago, bezeroaren nabigatzailean biltegiratuta dauden denboraren arabera:\nSaioko cookie-ak: erabiltzailea web orri batera sartzen den bitartean datuak biltzeko eta gordetzeko diseinatuak. Erabiltzaileak behin bakarrik eskatutako zerbitzua emateko gorde nahi duen informazioa gordetzeko erabili ohi dira (adibidez, erositako produktuen zerrenda bat).\nCookie iraunkorrak: datuak terminalean biltegiratuta jarraituko dute, eta cookiaren arduradunak zehaztutako denbora-tarte batean sar eta trata daitezke; epe hori minutu batzuetatik urte batzuetara bitartekoa izan daiteke.\nAzkenik, beste sailkapen bat dago, bost cookie motarekin, lortutako datuak tratatzen diren helburuaren arabera:\nCookie teknikoak: erabiltzaileari webgune, plataforma edo aplikazio baten bidez nabigatzeko eta bertan dauden aukera edo zerbitzuak erabiltzeko aukera ematen diotenak, hala nola, trafikoa eta datuen komunikazioa kontrolatzea, saioa identifikatzea, sarbide mugatuko zatietara sartzea, eskaera bat osatzen duten elementuak gogoraraztea, eskaera bat erosteko prozesua egitea, ekitaldi batean izena emateko edo parte hartzeko eskaera egitea, segurtasun-elementuak nabigazioan erabiltzea, bideoak edo soinua zabaltzeko edukiak biltegiratzea edo edukiak sareen bidez partekatzea.\nPertsonalizazio-cookieak: erabiltzaileari zerbitzura sartzeko aukera ematen diote, aurrez definitutako ezaugarri orokor batzuekin, erabiltzailearen terminaleko zenbait irizpideren arabera, hala nola hizkuntza, zerbitzura sartzeko nabigatzaile mota, zerbitzura sartzeko eskualde-konfigurazioa eta abar.\nAnalisi-cookieak: horien arduradunari aukera ematen diote lotuta dauden webguneetako erabiltzaileen portaeraren jarraipena eta analisia egiteko. Cookie mota horren bidez jasotako informazioa webguneen, aplikazioaren edo plataformaren jarduera neurtzeko eta gune, aplikazio eta plataforma horien erabiltzaileen nabigazio-profilak egiteko erabiltzen da, zerbitzuaren erabiltzaileek egiten duten erabilera-datuen analisiaren araberako hobekuntzak sartzeko.\nPublizitate-cookieak: publizitate-espazioak ahalik eta modu eraginkorrenean kudeatzeko aukera ematen dute.\nJokabide-publizitateko cookie-ak: erabiltzaileen portaerari buruzko informazioa biltegiratzen dute, nabigazio-ohiturak etengabe behatuz; horri esker, profil espezifiko bat gara daiteke publizitatea horren arabera erakusteko.\nKanpoko sare sozialetako cookie-ak: bisitariek hainbat plataforma sozialen edukiarekin (facebook, youtube, twitter, linkedIn, etab.) elkarreragiteko erabiltzen dira, eta sare sozial horien erabiltzaileentzat soilik sortzen dira. Cookie horiek erabiltzeko baldintzak eta bildutako informazioa dagokion plataforma sozialaren pribatutasun-politikak arautzen ditu.\nCookie-ak desaktibatzea eta ezabatzea\nZure ekipoan instalatutako cookieak baimentzeko, blokeatzeko edo ezabatzeko aukera duzu, zure ekipoan instalatutako nabigatzailearen aukerak konfiguratuta. Cookie-ak desaktibatzean, eskuragarri dauden zerbitzu batzuk operatibo egoteari utz diezaiokete. Cookie-ak desgaitzeko modua desberdina da nabigatzaile bakoitzarentzat, baina normalean Tresnak edo Aukerak menutik egin daiteke. Nabigatzailearen laguntza menua ere kontsulta daiteke, non argibideak aurki ditzakezun. Erabiltzaileak edozein unetan aukeratu ahal izango du webgune honetan zer cookie nahi dituen.\nZure ordenagailuan instalatutako nabigatzailearen aukerak konfiguratuz, zure ekipoan instalatutako cookieak baimendu, blokeatu edo ezaba ditzakezu:\nMicrosoft Internet Explorer edo Microsoft Edge:\nGainera, cookie-en biltegia ere kudea dezakezu zure nabigatzailean, honako tresna hauen bidez:\nwww.cicenergigune.com webgunean erabilitako cookie-ak\nJarraian, atari honetan erabiltzen ari diren cookie-ak identifikatzen dira, baita horien tipologia eta funtzioa ere:\nDeskribapena: erabiltzaileak bereizteko balio du. Google Analytics-ek sortua. Googlek cookiek bildutako informazioa Estatu Batuetan kokatutako zerbitzarietan biltegiratzen du, datu pertsonalen babesari buruzko Europako legedia betez, eta konpromisoa hartzen du informazio hori hirugarrenekin ez partekatzeko, legeak horretara behartzen duenean edo sistemaren funtzionamendurako beharrezkoa denean izan ezik. Googlek ez du bere IP helbidea beste edozein informaziorekin lotzen. Google Analytics-ek erabiltzen dituen cookie-ei buruzko informazio gehiago lortu nahi baduzu, jo helbide honetara: https://developers.google.com/analytics/devguides/collection/analyticsjs/cookie-usage? Hl = es & csw = 1\nIraupena: saioa ixtean\nDeskribapena: Cookie, blogean iruzkinak idazten dituzten erabiltzaileak gizakiak direla eta ez aplikazio automatizatuak bermatzeko. Horrela borrokatzen da spam -a.


Gaur arratsaldean irekiko da 59 eta 55 urte bitartekoei Covid-19aren aurkako txertoa jartzeko webgune bidezko hitzordua - etakitto.eus\nGaur arratsaldean irekiko da 59 eta 55 urte bitartekoei Covid-19aren aurkako txertoa jartzeko webgune bidezko hitzordua\nGaur arratsaldetik aurrera, 55 eta 59 urte bitartekoek hitzordua hartu ahalko dute txertoa hartzeko, Osakidetzaren web-orriaren bidez. Gotzone Sagardui Osasun sailburuak adierazitakoaren arabera, “aurrekoan esan genuen bezala, herritarrei txertoa hartzera joateko eskatzen diet, baina Osakidetzaren oharrei jarraitzeko. Gaur arratsaldera arte Itxaron web-orriaren bidez hitzordua hartzeko”.\nJakinarazi duenez, kutsadura-mailek nabarmen egin dute gora, gaixotasun horren ondorioz ospitaleetan gero eta joan-etorri gehiago dago eta epe laburrera ez da ikusten joera aldatuko denik. Gainera, “azken egunotan, Omicron aldaeraren 220 kasu erregistratu dira”, esan du.\n« Txistularien Gabonetako kontzertua barixaku eguerdian izango da, Untzagan Kezkako dantzariak aritu ziren Gipuzkoako Urrezko Dominaren ekitaldian »


Haur Kantu Txapelketa maiatzean\nBeste lürraldeetan bezala, Xiberoan maiatzaren 21ean iraganen da Haur Kantu Txapelketa. Larraineko besta taldekoek galteginik, han izanen da, haien eta Xiberoko Botzako lankideen partaidetzarekin. Izenak emaiten ahal dira 05 59 28 29 87eala deitüz :\nXehetarzünak oro Laurentx Etxegoien eta Beñat Larroryrekin:\nLarraineko Tina Etcheto :\nXiberoko üngürüa Arramaiatzaren 17an\nXiberoko üngürüa izeneko lasterka agitüko da dagün arramaiatzaren 17an. Haatik izenen emaiteak hasirik dira heben. Oritaraz dezagün aintzineko urtean lehentze plantatü zen lasterka hori, taldean egiten da, bosnaka. Egün bakoitx batetan bost lasterkaldi badirate Maule-Lextarre eta Atarratze-Sorholüzeren artean, lüzeena 14 km-koa datekealarik.\nXiberotarrak alkartea da antolazale. Alkarteko Mailiz Houretek xehetarzünak emaiten deizkü:\n28. Xiru arrakastatsüa izan da!\n28. Xiru arrakastatsüa izan da ! Jente andana hüllantü da hiru egünez eta antolazaleak botzik agertü dira. Ostiralean, Vivaldiren lau sasuak kontzertüan eliza beterik zen eta jenteak oro lilüratürik elki dira hortarik. Animaleko arrakasta üken düe. Neskenegün arratsen, Oihan and Co kontzertüa ere ikusliarrenganik maitatürik izan da. Ez bada berriz emanen, hori üdüri den kontzertü bat izanen da Müsikaren Egünean Urdiñarben, neskenegün gaüarekin. Igantean ere, jente agertü da Xiberoko dantza kantatüentako. Dagün urteko hitzordüa berriz eman dü Abotia alkarteak, Gotainen bedatsea jeialdi honekin hasten beita !\nXehetarzünak oro Mixel Etxekoparrekin :\nOihan Oliarj-Ines neskenegün gaüko müsika hontzalearekin ere elestatü gira :\nHona heben neskenegüneko gaüaren ondotik lekükotarzün zonbait :\nOihan And Co ikusgarritik Bereterretxeren kantorea :\nBarkoxeko ahateak bizirik!\nDomintxine, Gabadi eta Barkoxeko ahate eta oiloak ez dütüe ehoko !! Goiz hontan, ELB sindikatak deitürik ehünka jente bildü dira 3 etxalteen aitzinean, sanobide zerbütxüen blokatzeko. Barkoxen DDPPko züzendaria jin da eta ikusiz blokatürik zela, indarkeriarik ez erabilteko erabaki dü. Ahateak ez dütü ehoko, halere, antoladüra berezi bat ezarririk date 3 etxalde horientako, ikerka hanitx ükenen beitütüe. ELBkoak botzik agertü dira bena kasü egin behar dela dioie, dagün egünetan ahateen ehaiteko manüa arrajiten ahal beita.Dena den oranokoan bizirik dira ahateak eta kanpoan berriz ezarririk izan dira.\nDDPPko züzendari Alain Mesplede:\nELB-ko Pampi Sainte Marie :\nArresti apal hontan DDPP-k jakinarazi dü goiz hontakoaren ardüra hiru etxalteko laborarier emanen düala. ELB-k erantzun du mendekuaz eta mehatxüetaz ez zirela lotsa!\nZiberoko egünaria libürüa argitaratü dü Sü Aziak\nSü Aziak libürü berri bat argitaratü dü. 'Ziberoko Egünaria, Eüskara lehen eta orai' izenekoa. Hortan, XIX eta XX. mentetako ber izena züan egünari edo almanak batetarik hainbat artikülü bildü dütü. Oro xiberotarrez idatzirik. Hau egin ahal izan badüe Eüskararen Erakunde Publikoaren 1.100 euroko sos lagüngoa bati esker izan da. 1887tik 1914eala, Xiberoko xuriek egünari edo almanak bat argitaratzen züen urte oroz. Ale zonbait galdürik izan badira, abantxü oro bildü dütü Sü Aziak eta hortarik artikülü zonbait bildü dütü libürü hortan agertzeko. Püntü hetako idazmoldean ere ageri badira, egunko ortografala ezarririk izan dira artikülüak. Gei desbardinak dira libürü hontan aipatürik, bestak, bozkak: etxekoen eginbideak, erlijioneak, harginbeltzak, pelota… Sarako idazleen biltzarrean aurkeztürik date igante eta astelehen hontan.\nXehetarzünak oro Allande Socarrosekin:


Bolunta - Portal Transparencia Obispado de Bilbao\n“Boluntarioak behar doguz Kuriako eta parrokietako ekonomia arloan laguntzeko”\nEleizbarrutiko Gerente, Idazkari Nagusi eta Ekonomia arloko profesionalakaz batera parrokietako eta Kuriako kudeaketa ekonomikoan laguntzen dihardugun boluntario batzuek Egitasmo estrategiko ekonomikoa eratu dogu, Bizkaian Eleizaren autofinantzaketan aurrera egiteko helburuagaz.\nKurian zein parrokietan boluntarioen lana oinarritzat hartuta era egonkorrean garatzeko pentsatu dogu, abadeek euren ministerioari beren-beregi dagokiezan egitekoetan jardun daien.\nParrokiei dagokienez (hemen 220 boluntario erroldatuta doguz), honeek dira erronka nagusiak:\nAplikatibo bera ezarri Eleizbarruti osoan, kudeaketa administratiboa homologatu eta sinplifikatu ahal izateko eta pastoral kudeaketarako informazino erabilgarria emoteko.\nParrokien jabetza diran eraikinen errendimendua hobetueta mantenua kudeatu… Kuriako zerbitzuen laguntzagaz.\nHarpidetzen bidez lortzen diran sarreren kopurua gehitu, horretarako eleiztarrei emon beharreko informazino ekonomikoa, zerga-arintzeen kudeaketa… sistematizatuz.\nBikaritza bakotxeko parrokien arteko alkarlan sistematikoa ezarri, laguntza puntualak, jarduera onen trukea… ahalbideratuko dauan koordinazinorako ekipoagaz.\n75 boluntario inguruk dihardugu Kuriako kudeaketan, era askotako egitasmoetan:\nEraikinen kudeaketa: Aholkularitza eraikinen sailetik, ondarea errentagarri bihurtu, urigintza-egitasmoen jarraipena, aholkularitza basoen kudeaketan, inbentarioaren gaurkotzea eta katastroaren azterketa…\nAholkularitza eleizbarrutiko erakundeei.\nErakundeetako batzorde ekonomikoetan parte hartu.\nNegoziaketa zentralizatua hornitzaileakaz: argindarra, gasa, mutua patronalak, aseguruak, telefonia, garbitasun-kontratuak.\nKudeaketa-sistemak: Kanpoko kontu-ikuskaritza, kontabilidade-planak, ERP…\nKanpoko eta barruko komunikazinoa.\nAutobabeserako obra eta planak.\nBoluntarioen inguruko egitasmoa: boluntarioak erakarri, errolda, protokoloak eta boluntarioen estatutua.\nProzesuen kudeaketa: erabiltzaileen gogobetetasuna, beharginen eta boluntarioen gogobetetasuna, prozesu errepikakorren diseinu barria.\nEgiteko honeei aurre egiteko, kudeaketan (administratiboa, informatika, eraikinak, GGEE, antolakuntza…) esperientzia daben, urte biz (euren kargu itzitako egitekoetan esperimentatzeko aldiaren ostean) astean ordu batzuk konprometitzeko prest personak bilatzen doguz\nInteresatuak joan daitezala dagokien parrokiara edo Gotzaitegiko 944667979 telefonora deitu daiela, boluntarioen arloko arduradunagaz hitzordua egiteko.


Ikasleok ere matxinadara SALTO! : Ikasle Abertzaleak\nIkasleok ere matxinadara SALTO!\nApirilaren 22an, gazte guztiak elkarlanean Soraluzen iraultzari ekingo diogu, matxinadara salto egingo dugu! Gazteok elkarlanean geldiezina izango den indarra artikulatuko dugu! Eta ikasleak ere bertan izango gara, salto egiteko prest!\nAzken hilabeteetan, ostera, gazteriak herriz herri diagnostikoak burutu ditu gazteon kezka eta beharrizanak identifikatzeko asmoz. Ikasleok ere, gazte garen heinean dinamika horretan bat eginda, ikastetxe eta unibertsitatean, ikasleon berezko arazoak identifikatzen ari gara.\nSistema kapitalista patriarkarra bestelako aurpegia erakusten saiatu arren, argi daukagu hau ez dela guk nahi dugun bizi eredua eta herri eredua egunerokotasunean inposatzen diguna. Ez eta ikastetxe eta unibertsitatean ezartzen digutena. Ikasleok aski ongi ezagutzen dugu zein den sistemaren aurpegia, egunerokoan gure ikasgelatan ikusten baitugu. Genero bereizketan oinarritutako heziketa eredua, kamerak eta seguraten presentzia itogarria, hizkuntza moderno eta arrotzen inposaketa, enpresen eskusartzea, produkzio itsura bideratutako ikasketak…. sistemak berak bere biziraupenerako baliatzen du hezkuntza.\nEgoera honen aurrean ordea, ikasleok ere, gazte garen heinean bizi ditugun arazoak berriz ere mahai gainean jarri eta kolektibo gisa erantzun nahi diegu hauei. Gazteok beti joan izan gara bi pauso aurretik, guztia zalantzan jarriz eta gure alternatibak planteatuz. “Bizitza… baina nola bizi?” Egunerokoan ditugun kontraesanez jabetu eta hauek gainditzen saiatu behar gara, norbanakoak hartutako jarrerak kolektibo osoari eraginez. “Borroka nire baitan hasten da, aska ditzagun geure buruak!”\nHorregatik, datorren apirilaren 22an, ikasleak ere Soraluzen izango gara, matxinadarako ditugun tresnak ikusi, ikasi eta gero erabiltzeko asmoz. Egitarau polita eta zinez iraultzailea da eskaintzen zaiguna, koherentzia eta autogestioaren izenburupean. Begira!\n– 10:00etan izen ematearen irekiera Udaletxeko arkupean\n– 11:00etan harrera Plaza Berrian\n– 11:30-14:30 tailerrak zazpi arlotan banatuta: Harremanak eta sexualitatea, Komunikazioa, Kultura , Hezkuntza, Nekazaritza, Sozioekonomia eta Aisialdia.\n– Ondoren bazkari herrikoia frontoian (txartelak egunean bertan izen ematearekin batera salgai)\nHonetaz gain, dagoeneko martxan da egunaren webgunea ere: topatu.info/matxinsalto. Bertan izango dira eskuragarri bitarteko ezberdinak, egitaraua eta egunaren nondik norakoak eta nobedadeak.


etorkizuna etorkizun: DEKALOGOA EZKERREKO MILITANTEENTZAT\nUne zailek beti ekarri dute gizarte konpromezurako bide berriak ezartzeko ahalmena eta egun ere, eskandalu erraldoiaren kariaz han eta hemen jasotzen ari diren ahots kritiko eta ausarten artean indar garbitzaile berririk sortzen ote den irrikan gaude. Finantza sistema, panpin-politikoak edota gizateriaren ergelkeria kronikoa daitezke zulo beltz hilgarriaren muineko faktoreak. Nork bere kiniela egin dezala eragileen sailkapenerako. Baina, zalantzarik gabe, balizko konponketa integrala berrarmatze etiko eta militante zintzotik etorriko da.\nFrei Betto kristau brasildarraren dekalogo antzeko bat irakurri dut berriki, ezkerreko militanteei zuzenduta. Jakina, ez da nahikoa munduari behin betiko irtenbidea emateko (ezkor baikorrak lioke, aterabide bakarra erabateko suntsiketa litzatekeela) baina hamar aholku hauen zentzuzko aplikapenak bidea eramangarriagoa egingo ligukeelakoan nago. Irakur ditzagun:\n1) Eutsi goian sumindurari. Eta aldian behin egiaztatu ezkerrean duzula gogoa. Eguna eta gauaren arteko desberdintasuna bezain normala hartzen du eskuinak gizarte diferentzia.\n2) Oinek zapaltzen duten tokian pentsatu behar du buruak. Ezin da ezkerrekoa izan, herria bizi den lekuan oinak ezarri gabe. Teoriarekin ibiltzea praktikara igaro gabe, gezur antzetan ihardutea da.\n3) Sozialista zarela, eta zer? Ez lotsatu! Inkisizioak ezin izan zituen kristautasun zintzoaren balioak hil. Sozialismoa modu ofizialean desagertu izanak ez luke haren predikua gure baitan erauzi beharko.\n4) Izan zaitez kritiko autokritika galdu gabe. Eutsi ideialari zein praktika eraikigarriari, atsedenik hartu gabe. Ekintzaren etsairik handiena autoasebetasuna da, eta nor bere buruarekin beti ados egotea. Zaude zabalik ingurukoen kritikak onartzeko.\n5) Eduki garbi militante eta militontoren arteko diferentzia. Aurrenak sakondu egiten du gizartearekiko bere konpromezua. Bigarrenak, aldiz, azaleko xehetasun ergeletan geratzen da.\n6) Zorrotza izan militantziaren etikan. Ezkerrak printzipioetan oinarritzen du bere jarduera. Eskuinak, aldiz, interesetan. Militante ezkertiarrak den-dena gal dezake, morala ezik. Boterean dagoenean ez du bere funtzioa bere buruarekin nahastu behar.\n7) Elika zaitez ezkerraren usadioetatik, adibide eredugarrietatik. Militantziaren iturri teorikoetatik edateak praxisa ongarri dezake.\n8) Txiroekin batera huts egiteko arriskua askoz lehenago dago eurak gabe asmatu nahi izatea baino. Pobre izateak, berez, ez du pertsona hobea egiten. Baina eurekin batera saiatzea, lan egitea, justiziarekin bakea egin nahi izatea bezain zuzena da. Ezkerreko militante batek ez ditu sekula pobreen eskubideak negoziatuko.\n9) Zapaldua defenda ezazu beti, nahiz eta zure lehen bihozkadan ez daudela zuzen pentsa zenezakeen arren. Haien pairamendua hain handia den, non erreakzioetan ez dugu sarri boteretsuengan inoiz ezagutuko ez dugun jarrera ikusiko. Gizartearen sektore guztietan dira gaizkile eta ustelduak. Diferentzia, ordea, goikoen artean legea aliatua dutela da. Zapalduenganako zure jarrera aktiboan ez duzu inoiz zapaltzaileen ulertzea erdietsiko.\n10) Bihur ezazu otoitz egitea alienazioaren kontrako antidotoa. Militante bezala hitz egiten dugu eta, askotan, burgesaren bizimoduan galtzen gara, borrokalarien epaile bilakatuta. Otoitzak -modu askotakoa gerta daitekeena- gure bizitza hankaz gora jar dezake, hausnarketarako unea ahalbidetuz.\nArgazkiak: Tere Anda\nEtiquetas: dekalogoa, ezkerra, Frei Betto


BILBOK MAGIA GALA HANDIA JASOKO DU AZKUNA ZENTROAN ETA PROFESIONALENTZAKO WORKSHOP-A HARROBIA ESKENAN, BILBOKO ETA BARTZELONAKO UDALEN ARTEKO KULTUR LANKIDETZA HITZARMENAREN BARRUAN – Bilbao Kultura\nHome » Berriak » Bilbao Kultura @eu » BILBOK MAGIA GALA HANDIA JASOKO DU AZKUNA ZENTROAN ETA PROFESIONALENTZAKO WORKSHOP-A HARROBIA ESKENAN, BILBOKO ETA BARTZELONAKO UDALEN ARTEKO KULTUR LANKIDETZA HITZARMENAREN BARRUAN\nBILBOK MAGIA GALA HANDIA JASOKO DU AZKUNA ZENTROAN ETA PROFESIONALENTZAKO WORKSHOP-A HARROBIA ESKENAN, BILBOKO ETA BARTZELONAKO UDALEN ARTEKO KULTUR LANKIDETZA HITZARMENAREN BARRUAN\nGalak Bartzelonako hiru ilusionista handi izango ditu, Serjo –estatu mailan sari gehien jaso duen magoetako bat– eta Brando y Silvana, eta Azkuna Zentroan izango da, azaroaren 6an, arratsaldeko 19:30etatik aurrera (Sarrera: 6 euro).\nMago profesionalei edo erdi-profesionalei zuzendutako workshop-ak Harrobia Eskenan emango dira, eta galan parte hartuko duten artistek emango dituzte.\nBilboko Udaleko Kultura Sailak, 2012an Bartzelonako hiriarekin sinatutako lankidetza hitzarmenaren barruan, magiaz betetako hiri bilakatuko du Bilbo, Harrobia Eskenan Mago profesionalei edo erdi-profesionalei zuzenduta egongo diren bi workshop-en eta azaroaren 6an, arratsaldeko 19:30etatik aurrera, Azkuna Zentroko auditorioan egingo den gala handiari esker.\nLehenengo tailerra azaroaren 4an eta 5ean izango da, goizez (11:00etatik 13:30etara) eta arratsaldez (16:00etatik 18:30etara), eta Brando y Silvanak, Bartzelonan bizi diren eta euren lan eszenikoan antzerkia eta zirkua (mimoa, malabarrak…) bezalako beste diziplina batzuk ere erabiltzen dituzten artistek emango dituzte. “El tahúr y la florista” ikuskizunak mundu osoko eszenatokietara eraman ditu. Tailer hori, magiara aplikatutako gorputz eta antzerki tekniketan zentratuko da.\nBigarren workshop-a azaroaren 9an eta 10ean izango da Harrobia Eskenan, goizez (09:00etatik 13:30etara) eta arratsaldez (16:00etatik 20:00etara), baita ere, eta ziurrenez estatu mailako magorik sarituena den Serjo ilusionista ospetsuak emango du. Oraingo honetan, tailerra bere espezialitatean zentratuko da, hau da, magia dibergentean eta nouvell magie izenekoan. Artista plastiko, ilusionista, magia aholkulari eta Magic Vanguard-eko sortzailea den Serjo, mago profesionalen prestatzaile ere bada, eta ilusionismo berrira daraman bidea planteatzen duen Magia divergente liburua idatzi du. Monte Carloko Errege Familiak Monakoko Printzerrian antolatzen duen mundu osoko magia jaialdi garrantzitsuenean egin du lan, eta aintzatespen ugari jaso ditu nazio zein nazioarte mailan.\nIkastaro bakoitzak 25 euro balioko ditu (20 euro BilbaoEszenako eta Artekaleko erabiltzaileentzat) eta izen ematea urriaren 29a baino lehen egin beharko da BilbaoEszenaren helbide elektronikoaren bitartez: bilbaoeszena@ayto.bilbao.net\nEgitaraua osatzeko, jendearentzat zabalik egongo den gala eskainiko da, Azkuna Zentroan, azaroaren 6an, arratsaldeko 19:30etatik aurrera, eta gonbidatutako hiru artistak bertan arituko dira. Saioa Imanol Ituiño mago bilbotarrak aurkeztuko du, auditorioan izango da, eta sarrerek 6 euro balioko dute (5 euro Azkuna Zentroko txartelarekin). Sarrerak salgai daude dagoeneko Azkuna Zentroko InfoPuntuan eta www.bilbaokultura.eus webgunearen bitartez.\nAZAROAK 4 eta 5\nWorkshop-a Brando eta Silvana\nAZAROAK 9 eta 10\nLekua: Harrobia – Eskena\nAzkuna Zentroko auditorioa:\nGALA MAGIKOA (Brando y Silvana eta Serjo magoak).\n← BILBOKO DOKUMENTALEN ETA FILM LABURREN NAZIOARTEKO JAIALDIAK–ZINEBIK, HIL ONDORENGO OHOREZKO MIKELDIA EMANGO DIO AITOR MAZO ANTZEZLEARI, BERE IBILBIDEA ETA ANTZEZLE GISA IZAN DUEN IZAERA INDARTSUA AINTZATETSIZ\nBILBOREN EBAKUAZIOA ERAGIN DUEN IHES NUKLEARRA DA IMANOL URIBEK BIHAR ERRODATUKO DUEN ETA “BILBAO-BIZKAIA. EXTERIOR – DÍA” TALDE-FILMAREN BARRUAN EGONGO DEN FILM LABURRAREN ABIAPUNTUA →


Mendekotasunen prebentzioan eta kontrolean aplikatzeko softwarea garatu dute Balearretan | Consumer\nMendekotasunen prebentzioan eta kontrolean aplikatzeko softwarea garatu dute Balearretan\nIkertzaileek diote ez dagoela mendekotasun-nortasunik, baina badaude etorkizunean kontsumoa iragarri dezaketen adierazleak.\nBalear Uharteetako Unibertsitateko (UIB) Datuak Aztertzeko Taldeak garatu du mendekotasun-jokaeren prebentzioari eta kontrolari aplika dakiokeen neurona-sare artifizialen software bat. Gaur egun, droga-kontsumitzailea definitzen duten ezaugarriak bilatzen ditu, eta etorkizuneko droga-mendekotasuna prebenitzea edo arrisku-ohiturak eta -egoerak aldatzea ahalbidetzen duten faktoreak ebaluatu nahi ditu. Aplikazio hori gaur egun Mallorcan erabiltzen da ikastetxe eta institutuetako 10.000 nerabe aztertzeko.\nIkerketa-taldeak “Drogen kontsumoaren aldagai esplikatzaileak atzematea, estatistika-teknika aurreratuen bidez” izeneko proiektua garatu du. Proiektu horrek adierazten du tabakoaren kontsumoan gizarte-trebetasunen defizitak eragina duela, UIBko iturriek adierazi zutenez. Aldiz, iturri berak gehitu zituzten, edari hartzituen kontsumoan errealitateari aurre egiteko estrategietan gabeziak eragiten dituzte, eta edari destilatuen eta kalamuaren kasuan, berriz, gizarte- eta berezko trebetasunik ezak eragina du.\nGainera, ikertzaileek egiaztatu dute gizarte-jarduera handiagoa izateak edari hartzituen eta destilatuen kontsumoa handitzen duen bitartean, kultura-bizitza luzeagoa izateak kanabisa eta edari destilatuen erabilera murrizten duela. Era berean, ikertzaileek egiaztatu dute azken horien kontsumoa murriztu egiten dela familiarekin lotutako jarduera ororekin, eta kirolen bat egiteak tabakismoa murrizten duela.\n“Ezin da aipatu mendekotasun-nortasun jakin bat. Baina badira nortasun-adierazleak nerabeen etorkizuneko kontsumoa hobeto azaltzen edo iragartzen dutenak”, azaldu zuen Alfonso Luis Palmer doktoreak, UIBko Psikologia Saileko irakasle eta lan-talde horretako zuzendariak.\nIkertzaileak 13 eta 19 urte bitarteko nerabeen alkoholaren eta substantzia psikoestimulatzaileen kontsumoarekin lotutako arrisku-faktoreak identifikatzeko ikerketa-proiektu batean murgilduta daude. Horiek guztiak Mallorcako Bigarren Hezkuntzako ikastetxe eta institutuetako ikasleak dira.\nIkertzaile-taldeak, gainera, neurona-sare artifizialetara jo du substantzia psikoaktiboen kontsumoa aurresaten saiatzeko, eta drogazaletasunagatik tratamenduan dagoen gaixo batek zenbat denbora behar duen berriro hartzeko.\nmendekotasunak prevención-eu software


Nola hobetu Interneteko arakatzailearen pribatutasuna | Gadgeten berriak\nInterneteko arakatzailearen pribatutasuna hobetzen saiatzeko asmoarekin ekin genion, egoera oker ugari aurki zitezkeen gure begien aurrean; Interneteko arakatzailea osatzen duten inguruneetako bakoitza ondo ezagutzen ez badugu, arazo larrietan aurkituko gara.\nHori dela eta, artikulu honetan hobetzen saiatuko gara Interneteko arakatzailearen pribatutasuna, horretarako aztertuz Google Chrome, Mozilla Firefox, Opera eta noski, gogokoena microsoft.\n1 1. Google Chrome: Interneteko arakatzailearen pribatutasuna\n2 2. Firefox Interneteko arakatzailearen pribatutasuna\n3 3. Internet Explorer arakatzailearen pribatutasuna\n4 4. Konfiguratu Opera pribatutasuna\n1. Google Chrome: Interneteko arakatzailearen pribatutasuna\nAztertuko dugun lehen Interneteko arakatzailea Google Chrome izango da; Horretarako, irakurleari honako pauso sekuentzial hauek jarraitzea gomendatzen diogu, irudi batekin onartuko duguna (kasu batzuetan ingelesez aurkeztuko dena).\nGoogle Chrome gure Interneteko arakatzailea irekitzen dugu; Berehala klik egingo dugu goiko eskuinaldean proposatutako 3 lerro horizontaletan, eta ondoren aukeratu beharko dugu "Konfigurazioa" (ezarpenak).\nOrain «barruankonfigurazioa»Google Chrometik pantailaren behealdera joan behar dugu; hemen klik egin behar dugu «dioen aukeranerakutsi aukera aurreratuak»(Edo antzekoa ingelesez).\nEremuari erreparatu beharko genioke Interneteko arakatzailearen pribatutasuna (Pribatutasuna), «aukeran klik egin behar izatea«edukiaren ezarpenak".\nJarri dugun irudian agertzen den moduan, 2. aukera ezin hobea da kontrolatu eraginkortasunez gure Interneteko arakatzailearen pribatutasuna. Aukera honek "gorde datu lokalak arakatzailea itxi arte".\nHorrek esan nahi du Google Chrome arakatzailea itxita dagoenean (jada erabiltzen ez dugunean), aurretik erregistratutako datu guztiak (cookieak) automatikoki ezabatuko direla.\n2. du Interneteko arakatzailearen pribatutasuna Firefox-etik\nGoogle Chrome-rekin egin genuen moduan, orain Mozilla Firefox-ek konfiguratzerakoan eskaintzen diguna aztertzen jarraituko dugu Interneteko arakatzailearen pribatutasuna. Horretarako, goiko ezkerreko botoian klik egin behar dugu (Firefox), eta ondoren aukeratu bere «aukera".\nHemen sartuta, «pribatutasun«; Irakurleari bertan dagoen gezi gorriari arreta eskaintzea gomendatzen dugu.\nKutxa hau aktibatzen dugunean, gure nabigazioan erregistratutako datu guztiak ezabatu egingo dira Mozilla Firefox itxi ondoren, Google Chrome-k aurretik eskaintzen zigunaren oso antzeko egoera.\nGainera, ezabatu ditugun elementuak aukeratu ditzakezu, besteak beste, cookieak, arakatze historia, deskargak, beste aukera askoren artean.\n3. du Interneteko arakatzailearen pribatutasuna Explorer\nOrain Microsoften gogokoena aztertu behar dugu, hau da, Internet Explorer; Interneteko beste 2 arakatzaileekin egin genuen moduan, lehen aldiz arakatzaile honen leiho berri bat ireki behar dugu. Geroago «Interneteko aukerak".\nHara iritsitako leiho berrian fitxa hautatu beharko dugu General. Gezi gorriak adierazten duen laukia aktibatzea eta "botoian klik egitea gomendatzen duguKendu»(Ezabatu).\nGainera, arakatzailea itxita dagoenean zein elementu ezabatu behar ditugun aukeratu dezakegu, Mozilla Firefox-ek eskaini digunaren oso antzekoa.\nHorretarako, konfigurazio botoian klik egitea besterik ez dugu (Ezarpenak), leiho berri bat irekiko duena, gure mailaren arabera aktibatzeko aukera desberdinekin Interneteko arakatzailearen pribatutasuna kontrolatu nahi dugu.\n4. Konfiguratu Opera pribatutasuna\nAzkenean, orain Opera arakatzailea aztertuko dugu, hau da, jende askoren gogokoenetako bat; Aurreko kasuetan bezala, erabiltzaileari Interneteko arakatzaile honen leiho berri bat irekitzea gomendatzen diogu.\nHan berarengana jo besterik ez dugu "Ezarpenak" eta geroago hobespenetara.\nAgertzen den leiho berrian, aukera fitxa hautatu beharko dugu «aurreratua«. Ezkerreko aldean parametro batzuk aldatu genitzake. Lehen instantzian cookieak konfiguratuko ditugu, Arakatzailea itxita dagoenean arrasto txiki horiek ezabatzea ahalbidetuko digun laukia aktibatu behar duzu.\nAukera fitxa berean «aurreratua»Orain aukeratu behar dugu«grabatu»(Cookien gaineko aukera dago); hor ere hori aktibatu behar dugu cachea garbitzeko aukera emango digu arakatzailea itxi ondoren.\nAipatu ditugun aholku praktiko hauekin hobetu Interneteko arakatzailearen pribatutasuna hirugarrenen tresnak erabili beharrik gabe jarraitu beharreko irtenbide nahiko erraza izan daiteke.\nInformazio gehiago - Iritzia: Firefox eta Google Chrome-n pasahitzak nola hautsi, Android-erako Opera WebKit orain Google Play-n, Nola desgaitu gomendatutako URLak Internet Explorer 11n\nArtikuluaren bide osoa: Gadgeten berriak » General » software » Nola hobetu Interneteko arakatzailearen pribatutasuna


PDF (146 KB - 1 orri.)\nEBAZPENA, 2013ko apirilaren 8koa, Langileriaren Kudeaketako zuzendariarena. Honen bidez, argitara ematen da 2013-2014 ikasturtean ordezkogaiak kudeatzeko prozesuan –baita urtean zehar deitzen den edozein hautatze-prozesutan ere– alfabeto-hurrenkera zehaztuko duen letra zozketaren emaitza.\nHezkuntza, Unibertsitate eta Ikerketako sailburuaren 2012ko abuztuaren 27ko Aginduaren bitartez onartu zen Euskal Autonomia Erkidegoko unibertsitatez kanpoko herri-ikastetxeetan egon daitezkeen aldi baterako irakasleen beharrak estaltzeko hautagaien zerrenda kudeatzeko araudia. Agindu horrek ezartzen du berdinketa kasuak konpontzeko irizpidea abizenen eta izenen araberako hurrenkera alfabetikoa izango dela, eta urteroko zozketa baten bidez ebatziko da zein letratik hasi.\nHalaber, letra horrek zehaztu egingo du zein hurrenkeraren arabera aukeratuko duten lanpostua ordezkogaiek, hau da, zozketa horretan ateratzen letrak zehaztuko du nor izango den lehen ordezkogaia ikasturtean zehar deitu daitekeen edozein hautatze-prozesutan.\nZozketa hori 2013ko apirilaren 8an egin da Langileriaren Kudeaketako Zuzendaritza honen egoitzan. Horregatik guztiarengatik, hau\nArtikulu bakarra.– Argitara ematea «G» letrak zehaztuko duela nork zein hurrenkera izango duen ordezkogaien zerrendan 2013-2014 ikasturtean. Letra hori erabiliko da berdinketa-kasuetan. Era berean, letra horrek zehaztuko du zein hurrenkeran parte hartuko duten izangaiek ikasturtean egiten den beste edozein hautaketa-prozesutan. Horrela, bada, «G» letrak zehaztuko du nor izango den lehenengoa, abizenen eta izenaren arabera.\nLangileriaren Kudeaketako zuzendaria,


Karrerista bi ezagutu nituen gaztetan — Eibar.ORG | Eibarko peoria\nHemen zaude: Hasiera / Blogak / Lagun batek esan dit lagun batek esan diola / Karrerista bi ezagutu nituen gaztetan\nKarrerista bi ezagutu nituen gaztetan\nJulen Gabiria 2005/07/21 07:53\nTabernan sartzean, Ramoni esan diot izugarri gozatzen dudala bere oroitzapenekin, baina nik ere baditudala nire istoriotxoak, eta ziklista gutxi ezagutu dudala, baina hurbiletik ezagutu ditudan horiek mito izatera heldu direla, eta esan diot mesedez isiltzeko, gogoa dudalako txikikeria batzuk kontatzeko. Eta telebista itzali eta ukondoak barraren gainean jarri ditu Ramonek, adi.\nEzagutu nuen lehenengo karrerista handia Jesus Loroño izan zen. Garai hartan bizikletan ibiltzen ginen inguruko errepideetatik, eta egun haietako nire oroitzapenik argienak dira aldapan gora ondo nenbilela, jaitsieretan txarra nintzela eta egun batean Jesus Loroñorekin gurutzatu ginela. Ganguren mendi inguruko errepideetan izan zen: gu Artxandarantz, maldan gora, eta bera beherantz, lasai-lasai, txistuka. Entzunda genuen harroa zela, eta guri ziklista harroak gustatzen zitzaizkigun. Gurutzatu ginen, hortaz, eta berak, aldapan beherako lasaitasunean, "¡que no podeis, chavales!", bota zigun, eta nik, gorantz eta arnasestuan, "¡tu ya podrás cuesta abajo!" esan nion, nor zen ere ohartu gabe. Azeriak irribarre egin zigun, eta orduan konturatu ginen nor zen. Barre ederrak egin genituen pasadizo horren kontura, eta, batez ere, Loroñok, ziklista harroak, mitoak, desafioa bota zigulako. Eta ezin dut ahaztu bere irudia, aldapan behera, txistuka.\nEzagutu nuen bigarren txapelduna Lance Armstrong izan zen, Euskal Herriko Itzulia Arrasaten hasi zen batean, 1992 edo 1993an, ezin gogoratu. Aitarekin nengoen, eta irteera baino lehenago Raúl Alcalá ikusi genuen taberna batean, taldekideekin. Mirespenak eramanda, barrura sartu nintzen, eta mexikarrari galdetu nion ea argazki baterako kalera irten zitekeen une batez. Oso modu txarrez esan zidan ea zelan bururatzen zitzaidan karrera hasteko puntuan zegoen ziklista bat molestatzea. Hain zakar jokatu zuen, bere taldeko ziklista gazte bat aulkitik altxatu eta nigana etorri baitzen, esanez bera prest zegoela argazkirako. Ordurako izango zuen zerbait irabazita, ze segituan ezagutu nuen. Eta kanpoaldera irten ginen eta euria ari zuen, baina ziklista hura ez zen euriagatik arduratu, eta nik argazkia atera nion, konturatu barik bere ondoan jarri behar nintzela argazkirako. Zelan jakin zazpi Tour irabaziko zituenik! Gero esan nion "good luck, Lance", eta eskua eman zidan irribarrez, pozik, akaso, norbaitek ezagutu zuelako.\nEz dakit zergatik kontatu diodan hau Ramoni. Ez dakit zergatik entzun didan hain adi. Ez dakit zergatik ez duen telebista piztu arratsalde osoan.\nBiba zuek, parlamentarixuak! Noz da nire inbestiduria?\nAnimo, gitxi falta da-eta Tourradia amaitzeko!\nmatrallako irratixa dio:\nEne Juliantxo biyotzekua Kalamuako parlamentuan gagoz, zuzenian. Martxelino, Martzinkus eta Lili. Zure bloga aaaasko gustatzen jaku, baiña oiñ, Berriako Tourran gaiñeko artikuluak aprobetxatzen Turrada galanta emoten diharduzu!!! Aupa zu, gure hurrengo lehendakarixa!!!\nPostdata: Lehengo egunian, parlamentarixo batzuk Durangoko taberna italiano baten egon giñan afaltzen, Giroko argazki mordua dakaz. Esan genduan: gure hurrengo lehendakari txit argixan neurrixan eginda dirudi!!! Abe lehendakari!!!\nAntzeko zerbait gertatu zitzaidan neuri ere. Umetan, Zornotzako Udaberri Saria izaten zen egunean, goiz-goizetik esnatu eta hor joaten ginen argazki kamera eta boligrafoa eskuetan txirrindularien bila: Marino, Etxabe, Gorospe... Urte baten, Reynolds taldearen autoan Marca irakurtzen bakar bakarrik zegoen txirrindulari ezezagun bat ikusi nuen, "honek firmaukoste ba!", esan nion neure buruari. Berarengana hurbildu eta gazteak poz-pozik zikindu zidan orri zatitxoa. Oraindik ere etxean daukat artean Tourrik irabazi gabeko Atarrabiako txirrindulari baten errubrika. Julen, hurrengo batean kontatuko dizut zein abeslari ona den Anselmo Fuerte...


Jacques Garra Salagoiti - Wikipedia, entziklopedia askea.\nHeleta, 1736ko martxoaren 4a\nDonibane Lohizune, 1808 (71/72 urte)\napaiz katolikoa eta hidrologoa\nJacques Garra Salagoiti (Heleta, 1736ko martxoaren 4a - Donibane Lohizune, 1808) Nafarroa Behereko zientzialaria izan zen. 1762. urtean apaiztu zen. Matematikako ikasketak egin zituen Okzitaniako Tolosan, eta hidrografiako irakasle izan zen Baionan eta Donibane Lohizunen. Hidrologia institutu bat sortu zuen Donibane Lohizunen. Harena da Éléments de la science du navigateur obra (1781, Itsasketa jakintzaren oinarriak).


Gipuzkoako talde ekologistek Belartza 2 indultrialdearen aurkako manifestua sinatu dute - Ekologistak Martxan - Euskal Herria\nGipuzkoako talde ekologistek Belartza 2 indultrialdearen aurkako manifestua sinatu dute\n2016ko maiatzaren 27\nAurreko asteetan Belartzako Merkadonako sustatzaileek legearen kanpo egindako jarduketen berri eman zuten publikoki ekologistek eta nola udaletxeak salatutakoei kasu arduragabea eginagatik\njarduketa irregular horiek natural gune aberats batean ingurumenari eragindako kaltea salatzera Ararteko, Fiskaltza eta Eusko Jaurlaritzara jo behar izan dugun ere.\nInteres ekonomiko pribatuak legearen kontran babestuz udal administrazioaren pasibotasun eta konplizidade hau salatutakoen konplexutasuna gainditzen duen pretentsioak dituela xede uste dute naturzaleek, begiak ingurumenaren nahitako txikizio batean jarrita Belartza – 2 poligono berria erakitzeko (behin behineko onartzea oraindik izan ez duen eta berriro ere, une honetan bertan, hiritarren bizkarrean garatzen ari den proiektua).\nMakroproiektu honen ordenazioa ingurumen eta ekosistemen gaineko afekzioa ebaluaziorik gabe aurrera eraman zenez, elkarte ekologistek urgentziko baloroazio bat egin dute lekuan garrantzizko balore naturalak identifikatuz, babestutako habitatak nahiz mehatxupean dauden flora eta fauna espezieen agerpenak eremuaren ingurumen-garrantzia goraipatzen duelarik.\nGipuzkoako naturzale eta ekologista elkarteen kolektiboak bat egin du gaur prentsaurreko batean manifestu bat igortzeko,hirigintza indiskriminatu eta sostengaezinaren bandera den proiektu espekulatibo berri honen informazioa publikoa egiteko:\nGURE INGURU NATURALAREN DEFENTSAN MANIFESTUA:\n2009an Donostiako Udalak eta sustatzaile pribatu batzuek Belartza-2 industrigunea ordenatzea adostu zuten. Belartza-2 makroproiektua, 20 ha-tik gorako industrigunea (Anoeta estadioa halako 40) natur balio handiko inguruan, ezkutuan eta herritarron bizkarrera onartu zuten, inolako gizarte eragilek natura babesteko inongo ekimenik abiatzea saihestuz.\nAzkenengo asteotan salaturiko obra ilegalak direla medio ( Belartza – harrobitik ateratako harriekin leku honetan bertan egindako 150.000m3 ko betelan irregularra) eta proiektu hau berrartzeko dagoen interesa behin egiaztatuta, manifestu honen sinatzaileok kalteturiko gunearen urgentziazko balorazio egin dugu eta balio natural esanguratsua aurkitu dugu bertan, tartean babestutako habitatak(haltzedia, hariztiak, belazeak…) eta mehatxupean dauden beste zenbait fauna espezie,hala Miru gorria (galzorian dagoen espeziea) edota Belatz handia (arraroa). Aipatutakoez gain, ferra saguzar mediterraneoak (galzorian) Belartza-2 proiektatuta dagoen inguruak elikatzeko erabiltzen dituela esaten duten aipamen historikoak daude. Bioaniztasunaren ikuspegitik ingurune honen garrantzia oso handia da eta hala jaso zen loteslea den 2010eko ekaineko “Hiria Antolatzeko Plan Orokorreko (HAPO) Ingurumen Garapenerako Txostenean”. Honegatik guztiagatik, manifestua sinatzen dugun elkarteok makro proiektu honek dakarren kaltea salatzen dugu eta ozen diogu Belartza-2 industrigunea eraikiko balitz balio natural, paisajistiko eta agrologiko handiko eremua suntsituko litzatekeela. Honek basa espezie askok bizitzeko beharrezko duten habitat eremu berezia neurrigabe murriztea ekarriko luke. Era berean beste natur ingurune bat suntsituta animalia askoren bizitokien zatiketa ekarriko luke, zeinak egunetik egunera ingurune naturalaren urbanizazioa dela eta, geroz eta isolatuago dauden. Ildo berean, nahiz eta bioaniztasun indize handiko eremua izan, etengabeko atzeranzko joeran den landazabala izango litzateke ekosistema kaltetuena. Honenbestez Belartza-2ren gauzapena, aipatu dugun Jasangarritasun txostenari ez ikusiarena egiten ez dion proiektua izateaz gain, estatuko Bioaniztasun Legearen edota EAE-ko Natura Kontserbatzeko Legearen eta Europako Habitaten Direktibaren urraketa larria izango litzateke.\nZonalde hau mugakide duen Unanue babestutako Gune Naturalean txertatu beharko litzatekeela defendatzen dugu eta horrela babestutako korridore ekologiko lokalen sarean sartuz Belartza- 2 makroproiektuak zuzeneko eremuan eraginak kontuan ez hartzeaz gain, inguruko guneetan zeharka sortuko dituenak ere nahita ez ditu aipatzen, zehazki Donostiar guztion natur ondare den babestutako Landa Parkean. Badirudi, berriro ere, batzuen interes partikularrak interes orokorrari gailentzen zaizkiola. Enpresa handiek baliabide natural eta paisajistikoak espoliatzen dituzte atzera bueltarik gabe suntsituz eta hau dena, administrazio publikoaren laguntzarekin.\nEraikuntzaren negozio sostengaezinak amaitu egin behar du. Donostian hazkuntza iragarpen irrealen eta interes espekulatiboen arabera suntsitutako eremu natural ugari dago. Egun eremu horietako gehienak hutsik, azpi erabilita edota argitu gabeko etorkizunarekin aurkitzen dira, baina, eremu hauek urbanizatzeko egindako hondamendi naturalak ez du atzera bueltarik. Hala, ekosistema biziak zirenak hormigoizko desertu dira egun eta adibide garbienak Belartzatik 2-3 kilometrotara, Añorgan bertan luxuzko etxebizitzak egiteko suntsitutako eta hutsik dagoen Atotxa Erreka mendi ingurua eta Zubietan Eskusaitzeta, oraindik enpresa bat bera ere finkatu ez den Gipuzkoako industrigune handiena.\nHonenbestez, manifestu honen elkarte sinatzaileok hurrengoa salatzen dugu:\n– Belartza-2 eraikitzeak balio natural, paisajistiko eta nekazal handi eta potentzial handiagoko eremu bat suntsitzea ekarriko luke. Belartza-2 eraikitzeak kalkulaezinezko balioa duen korridore ekologikoen txikizioa ere ekarriko luke.\n– Belartza-2 eraikitzeak indarrean dauden erakunde desberdinen arauak urratzea ekarriko luke.\n– Proiektu hau onartzerako garaian interes partikularrak lehenetsi ziren interes orokorren aurrean eta ez ziren ingurugiro irizpideak kontuan izan. Horren adierazle da ekosistema desberdinetan eragingo zuen kaltea ebaluatu ez izana, tartean korridore ekologikoena.\n– Unanue Natur Gunea, Aisialdiko Landa Parkea dena eta zeinaren babes urbanistikoa beronen balio natural eta paisajistikoak babestean oinarritzen den, larriki eta atzera bueltarik gabe kaltetua eta mehatxatuta legoke Belartza 2 industrigunea eraikiz gero.\n– Donostian industrigune berri bat eraikitzea zentzugabekeria hutsa da, eta are gehiago hirian zaharberritu daitezkeen industrigune erdi hutsak edukita. Era berean, donostiako lurretan aurkitzen da Gipuzkoako industria poligono handiena izendatu duten Eskusaitzeta, zeinaren urbanizaziorako 70 ha natural suntsitu zituzten eta oraindik ere enpresa bakar bat bertaratu ez dena.\nAipatutako guztiagatik, donostiako hiritar eta talde ekologistetako kide moduan hurrengoa exijitzen dugu:\n– Belartza 2 poligonoa ez eraikitzea eta naturaren defentsan gune berezi hau babesteko beharrezko diren neurriak hartzeko prozesu administratiboak martxan jar daitezela.\n– Era objektiboan adierazitako balio naturalak kontuan hartuta, ingurune hau, korridore ekologikoen parte bezala, mugakide duen Unanue Natur Gunean txertatzea.\nAmaitzeko Donostiako Alkate Jaun Eneko Goia Lasori eskatzen diogu manifestua sinatzen duten talde ekologistekin elkartzea.\nBELARTZA-2 GELDITU, NATURA BABESTU!\nNATURKON (Gipuzkoako Talde Naturzaleak) :\nEGUZKI – HARITZALDE NATURZALEEN ELKARTEA – EKOLOGISTAK MARTXAN – ITSAS ENARA OE – UGATZA OE- ARKAMURKA NT – HERRIO NT – MUTRIKUKO NT – LANDARLAN NT – ZUMAIAKO NT – ONDARROA 12 MILIA – ERKAXO NT –KATAMARRUA NT\n← Bilboko Udalak Garoña ixtearen alde dagoela berretsi du baina ez Iberdrolarekin mozteko zentrala zabalduz gero Osasunaren aldeko eta erraustegiaren kontrako giza-kateak arrakasta osoa izan du →


Internet Ministerioak - Silban Garcia, II.\nSilban Garcia-ren hitzaldiak, II.\nSilban Garcia, II. Kristoren elizako ebanjelistak izaten ditu eta Internet Ministerioak sortzailea da. Maiatzean, 1, 1995 tresna nagusia izan zen mundu osoan ezagutzen zen Kristoren elizetarako Internet Gateway lehen. Church-of-Christ.org. Jaunak bost kongregazio ezartzeko erabili du, eta 1,527 arima bataiatu du Jesukristoren gorputzean. Jainkoak soilik badaki Kristoraino etorri diren arima kopurua, gure online ikasketen bitartez eta Internet ministerioen bidez zabaltzea. Garcia anaia Interneteko ebangelista gisa ezagutzen da eta Interneten ebanjelizazioaren arloan aitzindaria da. Hainbat kongregazio laguntza eskaini behar izan dio Interneten Jesus Kristoren Ebanjelioaren hedapenerako bide gisa erabiltzeko.\nGarcia anaia gogotsu kristau bat da, bere sermoiak eta aurkezpenak dinamikoak baititu. Bere Ebanjelizismoaren inguruan duen jarrera positiboa kutsakorra da eta Kristoren zerbitzari honek bultzatuko zaitu. Jainkoak anaia Garciak bedeinkatu du Jesukristoren gorputzari jendea irabazteko opariarekin. Mundu osoko hainbat lekutan bidaiatu du, elizako artean Kristoren Ebanjelioaren eta Ebanjelizazioaren Ebanjelioaren sustapenean. Anaia Garciak ebanjelistak izaten jarraitzen du, Jesu Kristo gure Jauna eta Salbatzailea gorputza eraikitzea da.\nGoiko komunikabideak ikusi ezin badituzu - deskargatu hemen: MP3\nDenbora iritsi da!\nIzan indartsu Jaunarengan!


barren.eus - Taldeko jokalariak eta entrenatzaileak prestatu eta koordinatzeko metodologia ezarriko du C.D. Elgoibarrek\nTaldeko jokalariak eta entrenatzaileak prestatu eta koordinatzeko metodologia ezarriko du C.D. Elgoibarrek\nArgitaratua: 2021-06-30 17:18\nDenboraldi berrirako dituzten asmoen berri eman zuen C.D Elgoibarreko zuzendaritzak, joan den barikuan egin zuten urteko batzar nagusian. Denboraldi berrirako bi erronka nagusi aipatu zituzten.\nBatetik, harrobiaren formakuntzan metodologia bat ezarri nahi dute. Mikel Cid ermuarra izango da harrobiko taldeen koordinatzailea eta taldean metodologia ezartzeko ardura izango duena. Teknikariekin lankidetza estuan arituko da, zelaian bertan, eguneroko lana planifikatzen, egituratzen eta aztertzen. Kirol taldearentzat apostu, aurrerapauso eta inbertsio garrantzitsua izango dela nabarmendu du Jon Basurto presidenteak. "Gure ideia beti izan da beheko kategorietan entrenatzaile titulodunak eta esperientzadunak edukitzea, horregatik, datorren denboraldian lehen taldeko entrenatzaile Pablo Turrillas eta Eneko Basurto arduratuko dira alebin, infantil eta kadete guztiei jarraipena egiteaz. Gazte horiek futbol-formakuntza egokia jaso dezatela nahi dugu, eta esperientzia txikiagoa duten entrenatzaileei behar duten laguntza emango diegu", azaldu du. Bere ustez sistematizazio horrek bermatuko du gazte horiek, kadete eta jubenil mailetara ailegatzen direnean jarrera egokiak edukitzea eta futbol oinarri sendoak izatea.\n• Haundi, gorantz begira\nBestetik, Haundi goiko postuetan sailkatzea izango da klubak denboraldi berrirako bere buruari jarri dion bigarren erronka handia. "Azken urteetan moduan, taldea etxeko jokalariekin eraikitzea da gure abiapuntua, eta apostua: lehen taldean 12-14 bat jokalari egon behar dira gutxienez. Halaxe izango da denboraldi berrian ere, baina aurrerapauso bat eman nahi dugu", esan du Basurtok. Haundi Ohorezko Erregional Mailan sustraituta, egonkor, dagoela uste du zuzendaritzak, eta anbizioa izateko unea dela. "Badakigu mailaz igotzea zaila dela, baina gora begiratzen saiatu behar gara, horretarako eduki dezakegun entrenatzailerik egokiena dugulako".\n• Hiru talde nesketan\nNesken artean izen emateek izan duen gorakadarekin ere pozik daude futbol taldeko arduradunak. "Nesken futbola indartzeko azken bost urtotan egin dugun ahaleginaren fruituak jasotzen hasi gara. Azken asteetan izen emateek izan duten gorakada harrigarria izan da, eta horren ondorioz datorren denboraldian hiru talde izango ditugu; nagusiena, infantilena eta kadeteena. Izugarria da jakinda guk kluba hartu genuenean ez zegoela neskarik futbolean C.D. Elgoibarren, eta orain 80 inguru ditugula. Oso harro gaude".\n• Egoera ekonomikoa\nC.D. Elgoibarrek taldearen egoera ekonomikoaren berri ere eman zuen batzarrean. 2020-2021 denboraldian 108.118 euroko gastuak izan ditu eta 105.692 euroko diru sarrerak, hortaz, 2.425 eurokoa izan da defizita. Urte berezia izan da eta lehen aldiz negatiboan amaitu du denboraldia. Azken urteetan positiboan amaitu dute (2016-17an 14.892 euro, 2017-18an 13.255; 2018-19an 11.253 eta 2019-2020an 11.117 euro). Edonola ere, C.D. Elgoibarrek duen ondarea 97.760 eurokoa da.\n• Jokalari Konprometituenaren Saria\nDenboraldi honetan lehiatzeko aukera izan duten C.D. Elgoibarreko sei taldeetako "jokalari konprometituenak" saritzeko ere baliatu zuten batzar nagusia: Hona saritutako jokalariak (goiko argazkian): Alex Aizpurua (Kad.), Alex Azpilikueta (Oho. Kad.), Arkaitz Maiora (Jub.), Borja Azpilikueta (Oho. jub.), Garazi Catalan (Emak. nag.) eta Ander Moya (Haundi)


Lapurdiko itsasaldea - Wikipedia, entziklopedia askea.\nEnzaiBot (eztabaida | ekarpenak)(r)en berrikusketa, ordua: 00:30, 28 apirila 2015\nDonibane Lohizuneren ikuspegia Larrun menditik.\nLapurdiko itsasaldea Baiona, Angelu, Biarritz, Donibane Lohizune, Hendaia eta, barrurago, Hiriburu, Uztaritze eta Ezpeletako kantonamenduek osatzen duten eskualdea da.\nHendaiako kantonamenduak 77 km² eta 32.900 biztanle (2011) ditu, hau da, 427 biztanle kilometro koadro bakoitzeko. Donibane Lohizuneko kantonamenduak, berriz, 51,87 km² eta 24.661 biztanle: 475 biztanle kilometro koadroko. Angelu herria bi kantonamendutan dago banatua: Angelu Hegoaldekoa eta Angelu Iparraldekoa. Azterlan honetarako, ordea, herri osoa hartuko da kontuan. Angeluk, beraz, 26,93 km² eta 38.581 biztanle ditu: 1.432 biztanle kilometro koadroko. Biarritz herria ere bi kantonamendutan dago banatua: Biarritz Ekialdekoa eta Biarritz Mendebaldekoa, baina azterlan honetan herri osoa hartuko da kontuan. Biarritzek, beraz, 11,66 km² eta 25.903 biztanle ditu, alegia, 2.221 biztanle kilometro koadro bakoitzeko. Baiona hiru kantonamendutan banatua dago: Baiona Ekialdekoa, Baiona Mendebaldekoa, eta Baiona Iparraldekoa. Azkeneko kantonamendu horrek Baionako iparraldea ez ezik Bokale herria ere hartzen du. Baionak, beraz, 27,50 km² eta 52.856 biztanle ditu bere osoan: alegia, 1.922 biztanle kilometro koadro bakoitzeko. Hiriburuko kantonamenduak 71 km² eta 15.725 biztanle ditu: 221 biztanle kilometro koadroko. Ezpeletako kantonamenduak, berriz, 180 km² eta 15.949 biztanle ditu, alegia, 89 biztanle kilometro koadro bakoitzeko. Eta Uztaritzeko kantonamenduak 173 km² eta 24.828 biztanle ditu, edo beste era batera esanda, 143,5 biztanle kilometro koadro bakoitzeko.\nHego Euskal Herrian ez bezala, 50 metroko sakonera besterik ez duen plataforma kontinentala dago Ipar Euskal Herriko kostaldean, kostaz haraindi 8 kilometro zabaltzen dena itsasoan. Plataforma horrek sekulako garrantzia du inguruko arrantzan. Itsasotik lehorrera, erliebea poliki goratzen da Larrun (900 m) mendiraino. Gehienbat ordekez eta gehienez ere 500 m dituzten muinoez osatua dago eremu hori. Hegoaldean Urtzuia-Baigura eta Bortzirietako mendiak nabarmentzen dira, Paleozoikoak. Harkaitzen osagaiei dagokienez, Kretazikoko flyschak eta Kuaternarioko alubioiak dira nagusi Lapurdiko itsasaldean.\nKostaldean bi alderdi bereiz daitezke: Bidasoren bokaletik Biarritzerainokoa, eta Biarritzetik Aturri ibaiaren bokalerainokoa. Lehenengo zatia oso harritsua da, sartu-irten askorekin: 30-80 metro inguruko labarrak eta hondartza txikiak tartekatzen dira bitarte horretan guztian. Hondartza horietako harea kuartzoz eta inguruko harrien zatiez osatua dago. Biarritzetik iparraldera, berriz, zuzen-zuzena eta hareatsua da kostaldea: hondartzak eta dunak Landak bitartean.\nKostaldeaz barruragoko kantonamenduetan, berriz, era askotako materialak daude, hasi Aurrekanbriarretatik Ezpeletan, eta Kuaternarioetaraino Hiriburu aldean.\nLapurdik klima ozeanikoa du, hotz handirik gabe neguan eta bero handirik gabe udan. Batez beste, 1.000 mm euri izaten da urtean. Iraila-urtarrila bitartean izaten da euririk gehiena. Elurra eta txingorra ere izaten dira inoiz, baina gutxitan, eta izatekotan, Larrun inguruan izaten dira batez ere. Udan eta neguan haizeak ipar-mendebaldetik jotzen du batez ere, eta udaberri-udazkenetan, berriz, mendebaldetik.\nErrobi ibaia Baionan.\nLandarediari dagokionez, zakardia da nagusi. Gizakiak basoa botaz sortu duen paisajea da landa, itsas maila eta muinoak bitartean zabaltzen dena. Nagusiki ainarrak, oteak eta antzeko sastrakak hazten dira zakardietan. Kareharrizko lurretan, berriz, ezpela (Buxus sempevirens) hazten da, eta silizezkoetan garoa (Pteridium aquilium) eta txilarra (Erica arborea). Baina zakardiez gainera, bada oraindik baso ederrik ere, Senperen (1.352 ha), Saran (1.452 ha), Urruñan (638 ha), Ainhoan (514 ha) eta Uztaritzen (900 ha). Baso horietan guztietan gaztainondoa (Castanea sativa) da nagusi, eta harekin batera urkia (Betula pubescens), erramua (Laurus nobilis) eta beste mota batzuk hazten dira. Angelun aipagarria da Xibertako basoa (638 ha), itsas pinuez (Pinus pinaster) landatua, eta Mugerre aldean, berriz, Eguraldekoa (740 ha), batez ere haritzez osatua.\nLapurdiko ibai sarea ibai hauez osatua dago: Bidasoa, Hendaian itsasoratzen dena; Untxin, Zokoan; Urdazuri edo Ugarana, Donibane Lohizunen; Uhabia, Bidaxunen; Aturri, eta Aturrirrekin bat egiten duen Errobi, Baionan.\nLapurdiko itsasaldeak 231.403 biztanle zituen 2011n, hau da, 373,8 biztanle metro koadro bakoitzeko. Batez besteko hori hipotetikoa da, jakina, ez baititu bene-benetako egoeraren gorabeherak argi adierazten: Baiona-Angelu-Biarritz barrutiak biztanle dentsitate handiagoa du: 1.777,9 biztanle metro koadro bakoitzeko.\n1901-1990 bitartean biztanleriaren hazkundea orokorra eta etengabea izan zen Lapurdiko itsasalde guztian. Nolanahi ere, hazkunde hori bere benetako neurrian hartuko bada, kontuan izan behar dira tokian tokiko eta garaian garaiko ezaugarriak. 1921-1931 bitartean, eta Lehen Mundu Gerrak alde guztietan zabaldu zuen hondamendia gainditurik, hirietara jo zuen jende askok. Urte bitarte horretan Angeluk 4.634 biztanle hartu zituen (biztanleria %67,81 gehitu zen), Biarritzek 4.602 (%25), eta Hendaiak 4.285 (%38,4). Baiona ingurua beraz, Angelu eta Biarritzek izandako hazkundeari esker handitu zen.\nHendaiaren eta Lapurdiko itsas bazterraren ikuspegia.\n1931-1954 bitartean Frantziako joera zabaldu zen Lapurdira, eta demografiak behera egin zuen: batetik, jaiotza tasak behera egin zuelako Bigarren Mundu Gerra garaian jaiotako belaunaldia (murritzagoa) ezkon adinera iristean, eta, bestetik, krisi ekonomikoa zela eta, jende gutxiago joan zelako baserritik kalera, hirietako bizimodua aski gogorra baitzen.\n1954-1990 bitartean, batez ere itsasaldeko hirietan gehitu zen biztanleria. Dena den, kantonamendu guztiek ez zuten hazkunde tasa berdina izan. Angeluk izan zuen hazkunderik ikusgarriena: 2.015 biztanletan gehitu zuen biztanleria (%159ko hazkundea). Antza denez, 1975etik aurrera Baionak ez zuen hainbeste jenderik erakarri, eta Biarritzek ere hazkunde apala izan zuen harrezkero. Angeluko biztanleriaren gehikuntzaren mesedetan izan zen hori guztia. Donibane Lohizuneko biztanleria %45 gehitu zen, eta Hendaiakoa %50,64. Azkeneko kantonamendu hori da urtez urte hazkunderik orekatuena izan duena.\nItsasaldeaz barruragoko kantonamenduek bestelako bilakaera izan dute, bai beren artean bai itsasaldeko kantonamenduen aldean ere. Egia esan, kantonamendu horiek ez dituzte itsasaldekoen ezaugarri berberak. Aitzitik, kantonamendu horietako herri askok antzekotasun handiagoak dute Lapurdiko barnealdeko herriekin. Ezpeleta eta Uztaritzeko kantonamenduek biztanle kopuru bertsua zuten 1901ean (8.512 biztanle Ezpeletakoak, 9.817 Uztaritzekoak). 1990ean, berriz, aise gailentzen zitzaion Uztaritzekoa (15.936 biztanle) Ezpeletakoari (11.376 biztanle). Hiriburuko kantonamenduko biztanleria %128,48 gehitu zen (5.017 biztanle 1901ean, eta 11.415, berriz, 1990ean).\nLapurdiko itsasaldeko biztanleria laborari giro eta bizibidetik hiriko giro eta bizibidera aldatu da. Hiritartze hori dela eta, biztanleriaren parte handi bat zerbitzuetan dihardu. Biztanleriaren %33,66 lanean ari da, eta %21,57, berriz, lanetik erretiratua dago.\nLehen sektorea da jende gutxiena hartzen duena (%2,07), eta ez da harritzekoa hala izatea erabat hiritartua dagoen ingurune batean. Baserriak txiki samarrak dira gehienak (7,3 ha batez beste itsasaldean eta 12 ha itsasaldeaz barruragoko eskualdean). Lur sailak, beraz, txikiak izaten dira, eta era askotako landareak landatzen dira (egoskariak, barazkiak eta fruituak), hiri merkatuetan saltzeko. 1988ko nekazaritza zentsoaren arabera, 1.189 ustialeku ziren kostaldeaz barruragoko eskualdean, eta 775 itsasaldean. Lapurdiko itsasaldeko sailetan artoa lantzen da batez ere. Labore lurraren %91,72 artoa egiteko erabiltzen da, eta gainerakoa barazki, zuhain landare eta fruta arboletarako. Artoa eta zuhainak azienda —behiak eta zerriak gehienbat— bazkatzeko dira. Azienda ugariagoa da itsasaldeaz barruragoko eskualdean itsasaldean baino. Lapurdiko itsasaldeko ardien %67,89 eta zerrien %47,5 Ezpeletako kantonamenduan dira, eta behien %56,09 Uztaritzekoan.\nItsas arrantza batez ere Hendaiako eta Donibane Lohizuneko portuetan da garrantzitsua. Donibane Lohizune izan da antzinatik alturako arrantzaleku nagusia, baina berrikitan Hendaiak lehia gogorra jarri dio, instalazio modernoak eta hobeak baititu (Floridako portua). Bi portu horietako arrainik gehiena (%72) Hegoaldera saltzen da. Batez ere antxoa, berdela, hegaluzea, sardina eta legatza harrapatzen da.\nIndustria gehiena Euskal Kosta-Aturri (Biarritz-Angelu-Baiona) barrutian dago. Akitania eskualdeko bigarren industrialdea da hori, Bordelekoaren ondotik eta Pauekoaren aurretik. Bigarren sektoreak biztanleriaren %22,94 hartzen du. Lapurdiko itsasaldeko jarduera tradizionalen artean, hauek dira aipagarrienak: arrain kontserba (Ziburu, Donibane Lohizune eta Hendaia), altzariak (Donibane Lohizune), zapatagintza (Baiona, Urruña eta Hendaiako tailer ttipiak), eta metalgintza. Lantegi handiak Miarritze-Angelu-Baiona barrutian edo horren inguruan daude. Aipagarriak dira Marcel Dassault hegazkinak Angelu eta Miarritzen; Turbomeka industria aeronautikoa Tarnen, kimika eta elektronika industria Baionan. Aipagarria da ere Bidarteko Teknologia Parkea, industri informatika, softwarea, eta itsasoarekin eta ingurugiroarekin zerikusia duten jarduerak bultzatzeko sortua.\nBaionako portuko arto-siloak.\nBaionako portuaren ekonomi jarduera oso lotua dago industriarekin. Portuko instalazioek Aturri ibaiaren bokalea inguratzen dute. Oso leku onean dago portua, Paris-Madril eta Tolosa (Okzitania)-Bilbo autopisten bidegurutzean. Baionako portua, beraz, baliabide paregabea da Ipar Euskal Herria -eta Nafarroa Garaia eta Gipuzkoa, bide batez- nazio artera zabaltzeko. Hiru industrialde ditu: Blancpignon (10 ha, sufre, zementu eta labore merkataritza), Bokale-Tarn (70 ha, arto, ongarriak, erregaiak, findutako hidrokarburoak eta kimika gaiak), eta Saint-Bernard (5 ha). Portuak, gainera, oso lotura estua du beste bi industrialderekin, bata Tarnen (mekanika, ibilgailuak eta aeronautika) eta Mugerren bestea. Baionako portuaren xede nagusietako bat inguruko portuekin harremanak lotzea da, Hego Euskal Herriko portuekikoak ere bai, Hegoaldeko portuek zabalbide handirik ez dutela jakinik.\nMerkataritzan bi alde bereiz daitezke: batetik, Baiona inguruko saltoki handiak, eta, bestetik, batez ere Biarritze eta Donibane Lohizune ingurun barreiatuta dauden saltoki tipiak. Zernahi gisaz, merkataritza arloan hipermerkatuak dira jaun eta jabe. Baionako Merkataritza Ganbarak 1990ean egin zuen azterlan baten arabera, Baionako barrutiko hipermerkatu eremua Frantziako batez bestekoa (80 m² mila biztanleko) baino askoz handiagoa zen (103 m² mila biztanleko). Supermerkatu eremua ere, handixeagoa zen Baionan (126 m²) Frantzian (114 m²) baino. Izan ere, turismoa dela eta -Hego Euskal Herriko bisitariak tartean—, oso bezeria handia baitute Baionako saltoki handiek. Hiru merkataritza gune handi daude Lapurdin: Baiona (barne eta kanpo merkataritzarako gune nagusia), Mugerre (nazioarteko zamaketa gunea) eta Hendaiako muga hiria.\nZerbitzuena da, sektore horretan zenbat jendek lan egiten duen kontuan hartuta behintzat, Lapurdiko itsasaldeko ekonomia sektore nagusia. Euskal Kosta-Aturri barrutia da zerbitzugune nagusia. Hori horrela da barruti horretan bizi delako Ipar Euskal Herriko biztanleriaren zati handiena eta Baiona suprefetura-hiria delako. Administrazio arloko zerbitzuak ez ezik, jendearentzako beste zerbitzu asko ditu Euskal Kosta-Aturri barrutiak: aseguru etxeak, etxeen salerosketarako bulegoak, eta abar. Enpresentzako zerbitzuak, berriz, urriak dira. Osasun sektoreak ere garrantzi handiko lekua du. Bertako biztanleen premiez arduratzeaz gainera, itsasaldearen kokalekuak eta klimak erakarrita kanpotik etortzen diren jubilatu, urzale eta abarri, osasun eta aisia instalazio egokiak eskaintzen dizkie.\nAbiadura Handiko Trena Hendaiako geltokian.\nGarraiobideetan Baiona da errepideen eta burdinbideen elkargune nagusia. RN-10 (iparralde-hegoalde) eta RN-117 (ekialde-mendebalde) dira errepide ardatzak. Paristik datorren RN-10 errepidea Espainiako N-1 errepidearekin lotzen da Hendaian barrena. Euskal Herriaren nazioarterako irtenbide nagusietako bat da, eta Lapurdiko hiri nagusietatik igarotzen da. RN-117 errepideak, berriz, Baiona Pauerekin eta Tolosarekin lotzen du, eta Pirinioaz iparraldeko ekonomi guneen lokarri nagusietako bat ere bada. Bi autobide ere badira, RN-10 eta RN-117 errepideen osagarri: A-63 eta A-64, hurrenez hurren. Garrantzizkoak dira ere D-932 eta D-918 errepideak. Bata Baionatik eta bestea Donibane Lohizunetik abiatzen dira, eta Kanbon bat egiten dute, Donibane Garazirantz.\nTrenbide nagusiak, berriz, hauek dira: Baiona-Hendaia, Baiona-Tolosa eta Baiona-Donibane Garazi. Biarritzeko aireportua da Ipar Euskal Herriko aireko garraiorako aireportu zibil bakarra. Izenak bestelakorik adierazten badu ere, Angelun dago (113 ha herri horretan eta 19 ha besterik ez Biarritzen), RN-10 errepidearen ondoan, Baionatik 6 bat kilometrora. Ipar Euskal Herriko, Landetako eta Gipuzkoako jendeak erabiltzen du. Donostiatik hurbil dagoenez, eta Hondarribiko aireportua txikia izanik, Gipuzkoatik gero eta jende gehiago joaten da Biarritzekora, Parisen bitartez eskumenera jartzen baitu Europa osoa.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2014-11-9 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ 64-Pyrénées-Atlantiques: Populations légales 2011 des cantons du département Insee.fr\nOrriaren azken aldaketa: 28 apirila 2015, 00:30.


Euskarazko antzerkigintzan sinetsi du beste behin Azpeitiak . diariovasco.com\nEuskarazko antzerkigintzan sinetsi du beste behin Azpeitiak\nUdaleko ordezkariak eta antzerki topaketako parte-hartzaile eta aktoreak, atzo Plazan. / E. A.\nXXXIV. Euskal Antzerki Topaketak izango dira azaroaren 1etik 26ra bitartean\nEuskaraz egiten diren Antzerki Topaketa bakarrak hastear dira. 34. edizioa izango da hau. Azpeitia antzerkiaren munduan plaza garrantzitsua dela nabarmendu zuten atzo egindako aurkezpen ekitaldian. Bertan izan ziren Eneko Etxeberria alkatea, Iosu Labaka eta Ainara Larrañaga zinegotziak, EHAZE Euskal Herriko Antzerkizale elkarteko Itziar Elias, Zestoako Interpretazio Zentroko Amançay Gaztañaga eta Mikel Ibarguren, baita Mikel Sarriegi zuzendaria ere; herritar aktore Ane Arenas, Gaztetxeko zikloaz arduratu dena; Alaitz Olaizola gaztetxoen Azpeitiko Antzerki Eskolako irakaslea eta kulturaz kultur kooperatibako ordezkari den Aitor Bengoetxea.\n17:00etan eta 19:00etan: 'L'entresor', plazan.Tetes De Mules konpainiaren eskutik.\n21:30: 'Francoren bilobari gutuna', Soreasu antzokian. Artedrama, Le Petit Theatre de Pain eta Dejabu Panpin Laborategiaren eskutik.\nAzaroak 5, zapatua\n21:30: 'Koadernoa Zuri', Soreasun. Hika Teatroaren eskutik.\nIV. Antzerki Eskolen Eguna . Tailerrak, plazan\n17:00: 'Gu', Soreasu antzokian. Borobil teatroaren eskutik.\nAzaroak 7, 8 eta 9\nEskola edo gaztetxoei zuzenduriko antzerkia\n21:00: 'Sarean kateatuak', udaletxeko Ganbaran. Nomofobikak-en eskutik.\n21:30: 'Mami Lebrun', Soreasu Antzokian. Xake Prokuzioak-en eskutik.\n21:30: 'Bi Izarren Kalenturak', Soreasun. Txalo Produkzioaken eskutik.\n17:00: 'Futbolariak eta Printzesak', Soreasun. Eidaberen eskutik.\n21:30: 'Sweeney', Soreasun. Eromen Produkzioaken eskutik.\nAzaroak 19, zapatua\n21:30: 'E, Petre!', Soreasun. Astrolabiun Teatroaren eskutik.\n17:00: 'Azken Eguzkilorea', Soreasu Antzokian. Patata Tropikalaren eskutik. .\n21:30: 'Zerura Eroria', Gaztetxean. Anodino Teatroaren eskutik.\n21:30: 'Mr. Señora', Gaztetxean. Metrokoadrokaren eskutik.\nAzaroak 26 zapatua\nXXXIV. Euskal Antzerki Topaketen Amaierako Ikuskizuna.\nIñaki Bergara 'Pio' eta Kontxu Odriozolari azken agurra. Keinu eta txalo zaparrada bat antzerkizale guztien partetik.\n21:30: Kontzertu antzeztua. 'Ahantzitako Oroitzapenak', Soreasu Antzokian. Elkano Abesba- tzaren eskutik.\nAzaroaren 2tik 15era arte\n'Zirkoa eta txontxongiloak'.Corrado Massacciren txontxogilo tailerra eta erakusketa, Betharramen.\nAntzerki amateurrari, profesionalari eta adin guztietako ikusleei zuzendutako topaketak izango dira aurtengoak. Soreasu izango da eszenatoki nagusia baina horrez gainera, plazan, Gaztetxean, udaletxeko ganbaran edota Betharram aretoan ere izango da zertaz gozatua.\nAzaroaren 1ean hasi eta 26ra bitartean, lau aste iraungo du guztira, hainbat eta hainbat lan ikusteko parada izango dute Azpeitiko eta inguruko antzerkizaleek.\nAmaierako ekitaldian, Kontxu Odriozola eta Iñaki Bergara 'Pio' gogoratuko dira\nAurten, lehen aldiz, Eusko Jaularitzak ez dio diru-laguntzarik emango jaialdiari\nHasiera, datorren asteartean, Plazan emango zaio 2016ko edizioari. Haur eta helduentzat saioa eskainiko du Tetes de Mules taldeak. 'L'Entresort' obra eskainiko dute . Bi aldiz eskainiko dute antzezlana, 17:00etan eta 19:00etan.\nAmaiera , berriz, «modu berezi» batean emango zaie Topaketei. Izan ere, hilaren 26an, Soreasun (21:30ean dira bertako saioa denak, haurrei ere zuzenduta daudenean ez ezik, hauek 17:00etan hasiko baitira), Iñaki Bergara 'Pio' eta Kontxu Odriozola herritar aktoreei agur berezi bat eskaini zaie, kontzertu an-tzeztu batekin, 'Ahantzitako oroi-tzapenak' izenburupean. Elkano abesbatzarekin batera, herritar ugarik hartuko du parte bertan, Felipe Murilloren gidaritzapean. Honekin, «keinu eta txalo zaparrada bat» eskaini nahi zaie aurten utzi gaituzten bi aktore haundi hauei eta Azpeitiko Antzerki Topaketetekin hain lotura estua zutenei.\nHamaika saio izango dira guztira, antzerki amateurra eta profesionala tartekatuta. Esan bezala, herriko eta inguruko aktore ugari izango dira lanean. Horietako batzuk dira Zestoako Interpretazio Taldeko kideak. Azaroaren 18an, 'Sweeney' taularatuko dute. Eromen produkzioaren azken lana aurkeztuko dute. «Komedia beltza da, barre eta negar, biak batera, egiteko modukoa», deskribatu du taldekidea den Mikel Ibargurenek.\nProgramazio zabala izango dute Topapeketek. Horren berri jakiteko, eskuorriak banatuko ditu Udalak.\nEHAZEk antolatuta eta Kabia taldearen eskutik, aurten, laugarrenez, Antzerki Eskolen Eguna ere ospatuko da Topaketen barruan. Azaroaren 6an, igandean, izango da. Ohi bezala, gazte, txiki nahiz helduei dei egiten diete parte hartzeko Plazan burutuko den tailerrera. Izena emateko info@ehaze.eus helbidera zuzendu behar da eta parte-hartzea doan da. Amaitutakoan mokadutxoa izango da guztientzat Sanagustin kulturgunean.\nEskola edo gaztetxoei zuzendutako antzerkiari ere tartea egingo zaio Soreasun. Azaroaren 7,8 eta 9an izango da. Hiru egun hauetan, goizeko 11:00etan hasita, ikastetxe desberdinetako ikasleak beren lanak erakutsiko dituzte.\nBestalde, Betharramen Corrado Masacciren 'Zirkoa eta txontxongiloa' erakusketa gidatua ikusi ahal izango dute ikasleek, eskola orduetan. Aldiz, herritar guztientzat zabalik izango da erakusketa 18:00etatik 20:00etara eta jaiegunetan, 12:00etatik 14:00etara.\nGaztetxean, ohi bezala, izango da antzerki alternatiboaren zikloa. Hilaren 24an eta 25ean da. Anodino teatroaren 'Zerura eroria' eta Metrokoadrokaren 'Mr. Señora' ikusteko aukera izango da. 21:30ean izango dira saioak baina aurretik, 20:00etatik 21:15era bitartean, jantoki begetarianoa ipiniko dute Gaztetxean bertan.\nInternet bidez erosi ahal izango dira sarrerak, azpeitia.eus webgunean. Bestalde, Soreasuko lehiatilan ere salgai izango dira, obra hasi baino ordubete lehenago. Helduek bost euro eta 14 urte bitartekoek 3 euro ordaindu beharko dute.\nIkuskizuna amaitu ostean Dinamoaren lokalean, Soreasun bertan, elkartuko dira lanaren inguruan hi-tzegin eta «zerbait hartuz, elkarrekin egoteko».\nAurten, lehen aldiz, Eusko Jaurlaritzak ez dio diru-laguntzarik emango Azpeitiko Antzerki Topaketei. Hori salatzeko aprobetxatu zuten ekitaldia bai Eneko Etxeberria alkateak eta baita Zestoako Interpretazio Zentroko kideek ere. «Ez da justua, hala ere, Udalak esfortzu berezia egingo du aurrera ateratzeko», esan zuen alkateak.\nLaguntzak huts egin du, hala ere, amaitu zuen Etxeberriak, «bereziki eskatu nahi diet ikusleei Antzokia eta eszenatokiak betetzeko, hauek dira hutsik egin ezin duten pieza bakarrak», gaineratu zuen.\nAzpeitiko Euskal Antzerki Topaketak aditzera emateko kartel lehiaketa egin ohi da urtero. Aurtengoan Marta Pineda aiarraren lana izango da antzerkiz betetako egun hauek iragarriko dituena. Irabazleak ezin izan zuen atzo aurkezpen ekitaldian egon baina berarentzat izango dira Udalak urtero irabazleari ematen dizkion 900 euroak.


Hasi da Gaztezulo Sound System — Gaztezulo\nHasi da Gaztezulo Sound System\nHasi da Gaztezulo Sound System https://www.gaztezulo.eus/albisteak/hasi-da-gaztezulo-sound-system https://www.gaztezulo.eus/albisteak/hasi-da-gaztezulo-sound-system/@@download/image/20071191228gaztekarpa13.jpg\nAzaroaren 9an hasi da Gaztezulo Sound System. Primerako festa Donostiako Saguesen. Eguerditik gauera DJ-ak, rapeatzaileak, break dantzariak, disenatzaileak, irakurketa gunea... Denetarik. Eta guztia karpa berezi batean.\n2007a berrikuntza urtea izan da GAZTEZULOrentzat. Apirilean aldizkaria goitik behera berritu genuen, eta maiatzean internet zulatu genuen GAZTEZULO.COM web orrialdearekin. Orain, GAZTEZULO SOUND SYSTEMen txanda heldu da.\nZER DA GAZTEZULO SOUND SYSTEM\nZulo itxurako karpa erraldoi bat da, 256 metro karratuko zabalera eta 7 metroko altura duena. Karparen oinarrian kokatutako turbinek airez beteta mantentzen dute poliesterrezko egitura, eta sistema berritzaile horri esker, azkar muntatu\neta desmunta daiteke. Eta horrela behar du, gainera, sound system klasikoen espirituari jarraituz gogoan dugun orduan festa prestatzeko\nEta airez betetako karparen barruan zer? Airearen barruan, haizea: haize gaztea. Euskal kultura astindu eta berritu nahi duten sortzaile gazteen erakusle izango dira GAZTEZULO SOUND SYSTEMen egitarauak. Eta egitarau horietan musika,\nmusika ona beti. Hasteko, adibidez, hip hop kulturaren adar arrakastatsuenak erakutsiko ditu GAZTEZULO SOUND SYSTEMek: musika beltza dj-en eskutan, eta mugimendu bortitzak break dantzarien gorputzetan.\nBlafeetatik urrun lasaixeago egon nahi dutenek ere toki bat izango dute haientzat, diseinatzaile gazteentzat prestatutako gunetik gertu.\nAzaroaren 9ko hau lehenengo GAZTEZULO SOUND SYSTEM izan da. Baina etorriko dira gehiago, ez zalantzarik izan. Datorren urtean, Euskal Herriko bazterrak hankaz gora jarri behar ditugu gure karparekin.


Ikasliburua: Errentagarritasun-ataria – Gizapedia\nErrentagarritasun-ataria irabaziak eskuratzen hasten den salmenta-puntua da.\nErrentagarritasun-ataria irabaziak emateko produktu bat heldu behar den salmenta-maila (oreka-puntua, lokagunea edo loka-puntua ere deitzen zaio orduan) edo salmenta-maila horretara heltzeko behar duen denbora da. Adierazpen sinpleenean, honela kalkulatzen da:\nnon, kostu finko totalak, unitateko kostu aldakorra eta unitateko salmenta-prezioa den.\nadierazpenari kontribuzio-marjina deitzen zaio, eta produktu bakoitzeko eskuratzen den mozkina adierazten du, kostu finkoak kontuan hartu gabe.\nMerkaturatu behar den produktu berri baten bideragarritasuna aztertzeko oinarrizko balioa da, eta horregatik enpresaren plan ekonomiko-finantzarioan txertatu ohi da. Hain zuzen, produktuaren bizitza-zikloan zehar, salmentak errentagarritasun-atarira heltzea zaila ikusten bada, galerak izango dira ziurrenik. Errentagarritasun-atarira heltzeko behar den denbora luzeegia denean ere, bitartean behar den finantzazioa nekezago eskuratuko da bankuen aldetik. Dena den, enpresak zenbait aukera ditu errentagarritasun-ataria murrizteko, hala nola kostu finkoak eta kostu aldakorrak murriztea, prezioa handitzea edo atarira heltzeko denbora laburtzearren salmentak azkartzea.


Pagatxa emakume elkartearen martxoko bideo-forum saioan Katherine Johnson emango dute ezagutzera - etakitto.eus\nPagatxa emakume elkartearen martxoko bideo-forum saioan Katherine Johnson emango dute ezagutzera\nPagatxa emakumeen elkartearen Emakumeen Istorioak bideo-forum zikloaren barruan, martxoko saioan Katherine Johnson psikologo, informatikari, espazio zientzialari eta matematikari amerikarra ezagutzeko aukera egongo da. Johnsonek NASAn lan egin zuen, programa espaziala eta aeronautika amerikarra garatzeko proiektuetan. Astelehenean, martxoaren 1ean izango da saioa, 18:30ean hasita, Portaleko areto nagusian eta dinamizatzailea Patricia Perex izango da. Baimendutako gehieneko edukiera 28 lagunekoa izango denez, aurretik izena eman beharko da (asociacionpagatxa@yahoo.es helbidera idatzita).\nEta martxoko zine-forum saioa, berriz, hilaren 5ean (barixakuan) egingo dute, 18:30ean Portalean (areto nagusian). Izaskun Rodriguez Elkorok dinamizatuko duen saioan Jocelyn Denise Moorhouse zuzendariaren La Modista filma emango dute eta, jarraian, solasaldia egingo da. Kasu honetan ere bakarrik 28 lagunentzat tokia egongo denez, pelikularen osteko solasaldian geratzen direnei lehentasuna emango diete.\n« Iñaki Peñaren “Aulki hutsak” dokumentalak itxiko du gaur Minbiziaren Kontrako Astea Genero arrakalarekin amaitzea eskatuko dute pentsiodunek astelehenerako deitu duten manifestazioan »


Sator - Wikipedia, entziklopedia askea.\n(«Talpidae» orritik birbideratua)\nArtikulu hau animaliari buruzkoa da; espioitza gaitzat duena beste hau da: «Sator (espioitza)»\nharra, chrysalis (en) eta Beldarra\nSatorra (Talpidae familia) animalia ugaztuna da, intsektujaleen ordenakoa. Lurrazpian bizi da, zuloak eginez. Espezie batzuk uretakoak edo erdiuretakoak dira. Satorrak Ipar Amerikan, Europan eta Asian aurki daitezke.\nEuren gorputza zilindrikoa da eta ez da leporik ageri. Larruz estalita dago eta belarriak ez dituzte ikusgai. Begiak oso txikiak izaten dira eta ikumen kaskarra dute. Hori konpentsatzeko muturrean eta buztanean ileak dituzte. Ile hauek, organo sentikorrak edo ukimenekoak dira.\nBere hankek, atzazal handi eta indartsuak dituzte, 150 metroko luzera har dezaketen zuloak egiteko prestatuak. Bere hankak laburrak eta indartuak dira. Bere gorputzak, 17 zentimetroko luzera har dezake, emeak harrak baino handiagoak diren arren. Euren buztanak 4 zentimetroko luzera du. Emeek sei edo zortzi titiburu dituzte, espeziearen arabera. Satorren buruhezurra luzea eta estua da, eta nahiko laua, zuloetan aurrera egin ahal izateko.\nJokaera[aldatu | aldatu iturburu kodea]\nSatorraren aurpegia eta aurreko hatzaparrak.\nEspezie batzuk gauzaleak diren arren gehienak egunez zein gauez egoten dira aktibo. Lurrazpian zuloak egiten dituzte alde batetik harraparei ihes egiteko, eta bestetik zuloetan erortzen diren animaliak ehizatzeko. Zuloak egiten aurrera joaterakoan sudurzuloak eta belarrizuloak itxi egiten dituzte eta arrek zakila atzerantz botatzen dute.\nHaien metabolismo azkarra dela eta, asko jaten dute. Haragijaleak dira oro har, eta batez ere intsektuak jaten dituzten arren, zizareak, larbak, barraskiloak eta abar ere jaten dituzte. Zuloak dira satorren bizileku eta ehiza eremua, baina zenbait espeziek, desmanek adibidez, zulotik kanpo ehizatzen dute.\nLanda lurretan, larreetan edo lorategietan aurki daitezke. Baita basoetan ere, hau hain ohikoa ez den arren. Euren habiak, hostoz bigunduak, 5 metroko sakoneran daude. Bertan biltzen dituzte zizare eta beste ornogabe batzuk, gero jateko.\nSatorrak oso lurraldekoiak dira eta beren eremua defendatzeko borroka latz azkarrak izatera iristen dira.\nNahiz eta askotan kaltegarritzat jo, satorrak ez du laborarien ekoizpenak jateko ohiturarik, eta haren presentzia lurraldearen aniztasun biologiko onaren adierazgarri da. Hala ere, zuloak egitean landareen sustraiak kalte ditzake, eta sarreretan egiten dituen lur metek abelburuei jateko belarra gutxitzen die, estetika apaltzeaz batera.\nUrtean bi umealdi izan ditzakete. Horietako bakoitzean, 5 ume izatera hel daitezke. Sator gazteek jaio eta urte betera heldutasun sexuala lortzen dute...\nFamilia 3 azpifamilia, 7 tribu eta 17 generotan banatuta dago:\n↑ a b Grzimek, Bernhard. (1975). Grzimek's Animal Life Encyclopedia, Volume 10: Mammals I. New York: Van Nostrand Reinhold Company.\n↑ Macdonald, David W. (David Whyte). (1984). The Encyclopedia of mammals. New York, NY : Facts on File ISBN 978-0-87196-871-5. (Noiz kontsultatua: 2020-09-14).\nWikiztegian orri bat dago honi buruz: sator .\nWikimedia Commonsen badira fitxategi gehiago, gai hau dutenak: Sator\nWikispezieetan bada informazioa gehiago, gai hau dela eta: Talpidae\nOrriaren azken aldaketa: 17 ekaina 2021, 00:45.


Karmelo Etxenagusiaren gutun bi — Eibar.ORG | Eibarko peoria\nHemen zaude: Hasiera / Blogak / Amatiño / Karmelo Etxenagusiaren gutun bi\nKarmelo Etxenagusiaren gutun bi\nAmatiño 2008/11/08 00:52\nBerriketabako gizon ona, puritano samarra, zentzuduna, langile amorratua eta, zer gerta ere, beti laguntzeko gertu. Horrelakoa zen Karmelo Etxenagusia. Bizkaiko gotzain zela Iurretara joan izaten zen bere herriko abadeari ordezkotzak egitera. Arrate egunean Arraten bertan zela gaixotu eta hezurmuinetako “kokuak” eraman du ziztuan. Atzo arrastian agurtu genuen Begoñako Santutegian. Goian bego.\nKarmelo Etxenagusiak eta biok hainbat gutun idatzi genion elkarri 1968ko udaberrian, martxotik uztailera bitartean hobeto esan. Ordurako argitara emana zuen Euskal Idazleen Lorategia Itz Lauz II (gipuzkeraz) delakoa eta nik hogeitaka ale saldu nizkion Eibarren, 40 peseta aleko. Lehenik banan-banan eskatuta eta azkenean, berriz, hogei ale batera, berak maiatzaren 14eko gutunean idatzi zidan moduan:\nOgei bialdu badeutsudaz, ez dau orrek esan gura dan-danok zabaldu bear dozuzanik: kanpaña ori amaitutakoan gelditzen jartsuzanak, neuk jasoko ditut barriro, ta kittu! Euki be ez daukadaz asko geiago, ta neure ikasleentzako be gorde bearko ditut, urrengo urterako. Ikusten dodanez, lan ederra darabizue esku artean Eibarren: ea Toribio’ ren (G.B.) utsunea zuetariko gazteen batzuk betetan dozuen…\nIdazle giputzen antologia hau egin aurretik Etxenagusiak egina zuen idazle bizkaitarrena ere eta, hain zuzen, garai hartan ari zen biekin bat egin nahirik, 1969an argitara eman zuen Euskal Idazleen Lorategia ezaguna prestatzen alegia. Asmo horren berri eman zidan, urtebete lehenago, 1968ko uztailaren 11ko gutunean:\nEgunokaz, emen diardut neure Antolojia biok barriren barri sakon aztertu ta bat egiñik argitara emoteko prest jartzen. Ermua´ko batzarrean auxe eskatu eusten, eta HEGOSA sortu-barri dogun Editorialak argitaratuko ei leukee onango liburu bat… Arin baten, gauzen batzuk zuzendu, beste batzuk moztu, ta, jakiña, barri batzuk sartu be egin bearko ditut, batez be leenengo egindako Lorategian (bizkaierazkoan). Ba daukat uda guztirako lan ederra! Ta… zertarako? Batzuetan poztu egiten gara, gure gauzak polito doiazala-ta; beste batzuetan, ostera, lanerako gogoa otzitu egiten jaku, erdalkeriak artzen duan indarra ikusita. Dana dala, guk geure aldetik aal doguntxua egin daigun, bai, ta besterik ez deuskue eskatuko.\nBeste barriketa barik, agur bero bat. Ba dakizu non dozun adiskide eta lagun zintzo bat.\nIurreta, 1932 Bilbo, 2008


Erreportajeak Archives - Page 25 of 33 - Bertsolari\nGabon, Txirrita. Baita zuei ere.\nGabon, Txirrita Testua eta argazkiak: Beñat Hach Embarek Irizar Xabier Letek idatzi eta zuzendu zuen Gabon, Txirrita, eta 1982an taularatu. 34 urte pasatu dira ordutik hona, eta Donostia 2016 programaren barruan, berriz igo da oholtzara, berriz Urnieta erdigune, berriz ere berrikuntzez betea eta, oraingoan, Miren Gojenolaren gidaritzapean. 1936an zendu zen Jose Manuel Lujanbio eta,\nZiprez Testua: Amets Arzallus Uztailaren batean joan nintzen Ziprera bertso saio baten aitzakian eta uztailaren zazpian itzuli nintzen Zipretik. Ezagutzen ez nuen uharte batean pasa nuen aste osoa, ulertzen ez nituen hizkuntzak entzunez. Hurrengo astean izan genituen nazioarteko inprobisatzaileen jardunaldiak Donostian, eta Zipren ezagututako kantari eta musikariak etorri egin ziren. Nik aste osoa haiekin\nGure hitzak Testua: Alaia Martin Gaizki itxitako motxila bat oka neramala iritsi nintzen igande gauez aterpetxera. Bi egun zeramatzan mikromunduak egosten, eta igartzen ziren lehen burbuilak ordurako. Aurretik aste bat, eta mundu bat hizketan. “Bueno” “Hemen” “Earra izango da” esaten zuten zetorrenaren gosez zeuden begiraden azpiko ezpainek. Yoslay kubatarraz gogoratzen naiz, atarian zigarreta bat\nMagian sinesten dugu\nMagian sinesten dugu Testua: Maite Berriozabal eta Alaitz Rekondo Argazkiak: Conny Beireutherç Bat-batean sakeleko telefonoak jotzen digu, batari Elorrion eta besteari Lesakan. Telefonoaren bestaldetik Bertsozale Elkarteko emakume ahots ezagun batek pasioz diosku eskuartean dutena itzela dela, udaberrikoa ezin hobeto joan zela, uztailerako aurreikusita dutena zoragarria izango dela eta ea guk horretan guztian parte hartu


Harry Potter txokoa - Donostia Kultura\n2020 Aza 06 - Abe 05\nHarry Potterren fantasiazko eleberri sortak Harry Potter magia eta sorginkeriako ikasle gaztearen eta bere lagunen abenturak deskribatzen ditu. Gure liburutegietan gehien mailegatzen diren liburuetako bat dira, eta horregatik gure irakurleei omenaldi txiki bat egin nahi izan diegu. Slawka Grabowska gaian adituak egindako erakusketa txiki honetan, Itxaso Mugicaren ilustrazioekin batera mundu magiko batera eramaten gaituzten liburu eta objektuen erakusketa bat ikus dezakegu.\nHarry Potteren Animalia Fantastikoa marrazketa lehiaketa.\n6 - 12 urte dituzu? Har ezazu parte Harry Potterren Animalia Fantastikoa lehiaketan! Marraztu zure izakia, bidali zure marrazkia Aiete Kultur Etxeko Animalia Fantastikoen maletan. Parte hartzeko inprimakia deskargatu edo Aiete Kultur Etxean eskatu. Parte-hartzaileen artean, 45 euroko balioa duen Harry Potterren litxarreria-sorta zozketatuko dugu. Marrazkiak Aietera ekartzeko epea: 2020eko abenduak 3.\nAstelehenetan eta jaiegunak itxita


GARAIPENEN BIDEAN DA BERRIRO ULACIA ZARAUTZ\nARDOI talde nafarraren etxean irabazita garaipenaren bidera bueltatu da ULACIA ZARAUTZ\n2021. urteko lehen partiduak utzitako zapore mingotsari buelta ematea lortu du Ulacia Zarautzek saskibaloi talde zarauztarrak, eta garaipen batekin bueltatu da Iruñatik, Ardoi taldeari urte berriko bigarren partidua irabazi ondoren. EBA ligaren 8. jardunaldiko partidu atzeratua izan da Zast-Ulaciak urtarrilaren 23an Zizur Nagusiko udal kiroldegian jokatu duena, eta 54-59 izan du emaitza, zarauztarren alde. Nafarrak liderrak doaz Mondragon Unibertsitatearekin berdinduta. Zarauztarrak hirugarren baina partida bat gutxiago jokatuta.\nZarauztarrek partidu hasiera oso serioa egin dute Zizur Nagusiko udal kiroldegian eta, defentsa sendo batean oinarrituta, bost puntu baino ez dituzte onartu beren saskian, erasoan hamasei puntu sartu dituzten bitartean.\nBigarren laurdena, ordea, oso bestelakoa izan da, eta iruñarrek partidua iraultzea lortu ez baldin badute ere, zarauztarrengandik bi puntura gerturatu dira atsedenaldi luzera iristerako, erasoan zein defentsan egindako aurrerapausoen ondorioz.\nZarauztarrek ideiak argitu dituzte atsedenaldi luzean, eta partidu hasieran erakutsi duten defentsa gogorra berreskuratu dute hirugarren laurdenean. Defentsako lanak konfiantza eman die zarauztarrei, eta erasoan ere zertxobait erosoago aritu dira, baloia ordura arte baino zertxobait gehixeago mugituz. Horren ondorioz, bederatzi puntuko aldeaz ekin diote laugarren eta azken laurdenari.\nZast-Ulacia markagailuan aurretik izan da hirugarren laurdena iritsi arte eta aurretik amaitu du partidua, baina ezin daiteke esan, inondik ere, zarauztarrek partidu amaiera erraza eta erosoa izan dutenik, Ardoi talde iruñarra aurretik jarri baita partidua amaitzeko lau minutu eskas falta zirela.\nZarauztarrek, ordea, ez dute hondorik jo iruñarrak aurreratu direnean, eta azken txanpan aurkariari gailentzen asmatu dute, defentsan arreta handiagoa jarrita. Nabarmentzekoa da, baita ere, Estanis Andres jokalari zarauztarrak azken une horietan erasoan izan duen argitasuna, hark minutu eta erdiren faltan sartutako hiruko saskiratze bat eta hurrengo erasoan aupalaz sartutako beste saskiratze bat erabakigarri izan baitira partidua irabazteko.\nZarauztarrek seigarren garaipena lortu dute Iruñan eta benetan denboraldi ona egiten ari direla berretsi dute, bi partidu baino ez baitituzte galdu.\nZast-Ulaciaren hurrengo partidua, gauzak ondo bidean, urtarrilaren 31n izango da, Zarauzko Aritzbatalde kiroldegian, arratsaldeko 16:00etan.


“EHU-KO IKASLEENTZAT ELIKADURA JASANGARRIARI BURUZKO INKESTA” betetzen duten ikasleentzako baldintzak eta oinarriak hurrengoak dira:\n1. ZOZKETAREN ARDURADUNA.\n2. ZOZKETAREN DATAK.\nZozketan parte hartzeko epea inkestaren argitalpenarekin hasiko da eta 2018ko irailaren 30ean, 23:59tan bukatuko da…\n3. NORK PARTE HARTU DEZAKE ZOZKETAN?\nInkesta ondo bete eta zozketan parte hartzea onartzen duten EHUko ikasle guztiek partu hartu dezakete. Datu faltsuak edo inkestako galderak ondo erantzuten ez duten pertsonek zozketatik kanpo geldituko dira. Honez gain, parte-hartzaileek oinarri hauetan deskribatutako prozedura guztiak bete behar dituzte.\nZozketan parte hartzeko “EHU-ko ikasleentzat elikadura jasangarriari buruzko inkesta” benetako datuekin eta egiazko erantzunekin bete behar da eta zozketan parte hartzea eta oinarri hauek onartu behar dira.\nSaria tablet bat izango da. Inongo kasuan, saria eskudirutan emango da.\n6. IRABAZLEAREN ALDARRIKAPENA ETA KOMUNIKAZIOA.\nIrabazlea inkestaren itxieraren 15 egun natural ondoren www.alimentacionsostenible.org webgunean aldarrikatuko da. Parte-hartzaileek bere baimena ematen dute ikertzaile taldeak irabazlearen izena jakitera emateko.\nIkertzaile taldeak irabazlearekin harremanetan jarriko da emandako datuen bidez. Saria jasotzeko, irabazleak EHUko ikaslea dela egiaztatu beharko du bere nortasun agiria eta ikasle karneta erakutsiz. Zozketa zoriz egingo da eta parte-hartzaile bakoitzari inkesta erantzun duten ordenaren arabera emandako zenbakia erabiliko da.\nZorizko hautaketako zenbaki irabazleak zozketan parte hartzea errefusatzen badu edo oinarri hauek betetzen ez baditu, zozketa berriro errepikatuko da oinarriak betetzen dituen irabazlea irten arte. Irabazleak berariazko edo isileko ukoa egiten badu, ez da inolaz ere onartuko irabazitako sarien ordez beste sari batzuk edo dirua hartzea.\n7. OINARRIEN ONARPENA\nZozketan parte hartzeak berekin dakar oinarri hauek onartzea. Ikertzaile taldeak bere egiten du edozen arrazoi dela medio eta parte-hartzaileen eskubideei kalte egin gabe, zozketa aldatzeko, handitzeko, murrizteko edo bertan behera uzteko eskubidea eta ez du inolako erantzukizunik izango horregatik.


kritiken hemeroteka » Soto azpiko sotoa\n« Aurkia ifrentzu | Ugerra eta kedarra »\nRiga - Erlikiazko sentimenak / Garikoitz Zulueta / Ekoizpen galduak, 2003\nSoto azpiko sotoa Gotzon Hermosilla / Berria, 2003-11-29\nEzohikoa dugu lan hau euskal letren panoraman. Euskal literaturaren muga hertsietatik landa ere bizia badagoela erakusten du. Osasungarriak dira horrelako ekimenak\nLitekeena al da euskal literatura underground edo alternatiboa egitea? Hemendik entzun ditzaket irakurleen barre zantzoak. Izan ere, galderak inozo samarra ematen du. Euskal literatura, berez, satorrak lurpean bezala egoten da maiz: erdarazko hedabide handietatik egotzia edo astean behineko iruzkinera zokoratua, liburudenda askotan ikusezina, mila aleko edizioa saltzeko gorriak ikusitakoa… berez nahiko underground den jarduera bati alternatiba bat bilatu nahi izateak burugabe samarra dirudi.\nGarai batean, aldizkariak izan ziren euskal literatura underground dei genezakeenaren aterpe. Gaur egun ere hala da, neurri batean behintzat. Susa, Korrok eta abar desagertu ziren, ordea, eta frankotiratzaile batzuk gelditzen diren arren, panorama ez da txapliguak botatzeko modukoa (bide batez, eta inor mintzeko inolako asmorik gabe, baten batek esan beharko lieke orriak zakilez eta bularrez betetzea baino zerbait gehiago behar dela gaur egun kontzientzia burgestuak astintzeko). Fanzineren bat edo beste gelditzen da bazterretan, baina, horretan ere, eskas samar gabiltza.Horregatik, oso ezohikoa dugu Garikoitz Zuluetaren lana. Egilea bera ere ezohiko samarra da, euskal idazlearen batez besteko soslaiarekin alderatuta: Portugaletekoa da, hogeita lau urte ditu, Pateando Porkeria hardcore taldean baxua jotzen du, Likiniano elkartean eta DDT banatzaile alternatiboan aritzen da, Errekaortuko gaztetxeko Idazkera Sortzaileko Tailerrean trebatu zuen luma (Tailerrak liburuxka eder bat argitaratu zuen aspaldi, Okupando palabras izenekoa), eta sarreratik bertatik esaten digu literatur lehiaketen eta jabego intelektualaren aurka dagoela.Liburua ere ez da batere ohikoa: hasteko, testu guztiak euskaraz eta gaztelaniaz daude, baina ez dira batetik besterako hitzez hitzeko itzulpenak, moldaketak baizik: esaterako, euskaraz Bilbori eskainitako olerkia dena, haiku bilakatzen da erdarazko bertsioan. Beste aldetik, ipuin laburrak, prosa lan luzexeagoak eta olerkiak tartekatzen ditu. Eta, gainera, autoedizio bat da, egileak berak argitaratu baititu liburuxka honen bostehun aleak.Eta edukiaren gainean, zer esan? Zuluetak sarreran bertan diosku: “Musika talde batekin paralelismoak eginez, honakoa hasierako maketa bezalakoa da, lehenengo doinuen bilketa da, hurrengoak baino gordinagoak agian, baina bere balioa ematen saiatu behar garena”. Eta hala da. Maketa guztiek bezala, akats batzuk baditu (neuri, berbarako, -larik atzizkiaren larregizko eta okerreko erabilera begitandu zait astunena), eta testu osoa orraztuko lukeen editore baten eskua faltan sumatzen da. Azken ipuinak, batez ere Nanni Balestriniren Gli invisibili testuan oinarrituriko Ikustezinak eta Oroimenaren zapore mikatza, pirata istorio baten mozorropean zenbait giro alternatibotako miseriak kontatzen dizkiguna, gehiago gustatu zaizkit lehenengo biak baino.Baina gaurkoan ez nuen horretaz idatzi nahi. Ez dakit Iban Zalduak horri orokorklerosia, txitxarrilo-konplexua edo zer iritziko dion, baina gaur senak beste zerbait nabarmentzeko esaten dit: euskal literaturaren mugarri hertsietatik landa ere bizia badagoela, alegia. Eta honen moduko ekimen ausartak, osasungarriak ez ezik, beharrezkoak ere baditugula, asperduraren harlauzaren azpian itoko ez bagara behintzat. Sotoaren azpian beste soto bat eraiki daiteke, hezeagoa eta ilunagoa beharbada, baina lehiakorkeriatik, editoreen oniritzietatik eta merkatuak ezartzen dituen legeen morrontzatik askea. Ausardia eta irudimena baino ez dugu falta.


Agindutako lurraren bila | Erein\nAgindutako lurraren bila Testamendu Zaharreko istorioak (1)\nColección: Gure Klasikoak, 4\nFecha de publicación en papel: 19-04-2002\nISBN de la edición en papel: 978-84-9746-027-9\nPergola. [pdf - 384.61 Kb.]\nIsraelgo herriaren historia kontatzea du helburu liburuak. Hare historia kontatzeari ekin aurretik, ordea, munduaren eta gizadi osoaren sorrera kontatzen digu, labur, atariko gisa; eta baita, horren ondoren, antzinako gertakari harrigarri batzuk ere. Herri askoren oroiman kolektiboan gordetako tradizio zaharrak jasotzea dira testu horietan: Edengo baratzarena (Paradisua), Kain eta Abel, Uholde handia (Noeren historia), Babelgo dorrea... Geroago datoz Abrahanengandik hasi eta Moisesnganaino doazen istorioak: Egiptoko izurriak, Itsaso Gorriko pasadizoa eta desertualdi luzea.